Bukedde Online - Bamukutte n'omutwe gw'omwana mu kisawo\nBy Joseph Makumbi ne Wasswa B Ssentongo\nOMUSAJJA eyakwatiddwa ku bigambibwa nti yasazeeko omwana omutwe abuulidde poliisi engeri omusuubuzi w'emmwaanyi gye yamusuubizza obukadde 30 singa amuleetera emitwe gy'abaana ebiri.\nNicholas Twumwesigye 21, yakwatiddwa nga January 14, n'omutwe gw'omwana Yoweri Mayanja Bazirondodde 4, mu kisawo ku kyalo Kitekaanya mu ggombolola y'e Makulubita e Luweero.\nOmwogezi wa poliisi mu bitundu bya Savana, Isa Ssemwogerere yagambye nti, Tumwesigye yalabirizza bazadde ba Mayanja nga bagenze okulonda n'amukwata n'amusalako obulago ekiwuduwudu n'akisuula mu nsiko.\nSsemwogerere yagasseeko nti, bwe baakunyizza Tumwesigye yagambye nti, waliwo omusuubuzi w'emmwaanyi ku kyalo Kitekanga mu ggombolola y'e Ssemuto e Nakaseke (amanya gasirikiddwa) eyamutumye omutwe.\nTumwesigye yagambye nti, omugagga ono, yamutumye emitwe gy'abaana ebiri nga yabadde amusuubizza okumuwa obukadde 30 singa agimutwalira.\n"Twagguddewo ffayiro bbiri ku poliisi e Luweero kubanga omutwe twagusanze walala\nn'ekiwuduwudu ne tukisanga walala. Ffayiro y'omutwe eri CRB 027/2021 ate ey'ekiwuduwudu eri CRB 028/2021," Ssemwogerere bwe yagambye.\nYayongeddeko nti, okunoonyereza kugenda mu maaso era bateebereza nti, okutta omwana ono, mwabaddemu okusaddaaka kubanga waliwo ebitundu by'omunda mu mubiri ebyasangiddwa nga byatwalibwa.\nYagasseeko nti, ekiwuduwudu n'omutwe byatwalibwa mu ggwanika e Mulago okwebejjebwa era balinda ebinaava mu kukebera omulambo oba gukwatagana n'omutwe.\nENGERI OMWNA GYE YASALIDDWAKO OMUTWE\nWe baasanze omulambo ku kyalo Kikunyu mu muluka gw'e Kangave mu ggombolola y'e Makulubita mu disitulikiti y'e Luweero, waabaddewo akafaliso ke yasoose okuggya awaka kwe yattidde omwana.\nKigambibwa nti, Mayanja yamututte ne muto we Kezekia Walusimbi 2, nga naye yabadde agenda kumusalako mutwe kyokka yabadde yaakasala ogwa Mayanja ne wabaawo ekimukanga n'adduka.\nBwe yadduse, yagenze ku kyalo Kitekaanya ekiriraanye Kikunyu n'alagira owa bodaboda okubaako w'amutwala.\nOwa bodaboda ye yalabye Tumwesigye nga byayogera tebikwatagana n'ekisawo kye yabadde akutte nga kivulubanye\nomusaayi n'amukwata n'akuba enduulu abatuuze ne bakungaana ne bamuggyako ekisawo era baagenze okukikebera baasanzeemu omutwe gw'omwana wabula bwe baamubuuzizza gy'aguggye, yasoose kugaana kubabuulira.\nOmu ku batuuze yagambye nti, baagenze ku kizindaalo ne balanga omwana eyabadde asaliddwaako omutwe ne basaba abazadde bakebere abaana baabwe ne kizuulwa nga Mayanja yabadde talabika ne batandika okusamba ensiko.\nGye baagenze okunoonya, gye baasanze Walusimbi n'abasongera gye yabadde ava ne bagenda okulaba ekiriyo.\nBanoonyezza okumala ebbanga nga tebalaba okutuusa lwe baalengedde akafaliso era\nbaagenze okutuukawo nga waliwo omusaayi.\nJustine Nabuufu nga y'akulira ensonga z'amaka ku kakiiko k'ekyalo yagambye nti baabuuzizza Tumwesigye nga poliisi tennaba kumutwala n'abagamba nga buli mutwe babadde bagumuwaamu obukadde 15 kyokka yagaanye okutubuulira mugagga ki eyamutumye omutwe era poliisi we yajjidde n'emutwala annyonnyole ebisingawo.\nAni ayamba abasuubuzi?\nGavt. erabudde abasuubuzi ku kuggala amaduuka\n2019Balaze emivuyo egiri mu lufulaya Portbell


Legality | Tondism Faith\nWaliwo etteeka eliwa omuntu eddembe yenna okweroworeeza (the freedom of natural conscience) naye ate waliwo enzikiriza zabagwira ezimu eziragira abakiriza babwe obutabuuza kibuuzo kyona kwebyo ebiba bibayigiriddwa nga kino kyebayita; “dogmatic theology” era kino kikontana namateeka g’ensi yonna agafuga eddembe ly’obuntu ly’okumanya (international human rights Law on the freedom of natural conscience). Enzikiriza zino zisomesa abantu nti akukola obubi omukola bulungi, akukuba oluyi kuttama nga omukyusiza n’eddala nakuba era nafe abaddugavu ebyo by’etukola kubanga obwongo bwaffe babuwamba dda.\nMaliriza nga nyongera okukunga omwaana w’omuddugavu okulwanilira obwetwaaze bwaffe munsonga z’okusinza Katonda waffe, eby’enfuna, eby’enjigiriza, eby’obuwangwa, eby’obufuzi ate bulijjo okuyimilira nga tuli banyweevu nga tulwanilira eddembe lyaffe ely’obwebange.\nTuvunannyizibwa okusitula amaloboozi gaffe okutegeeza abafuzi baffe balekere awo okutunda ensi zaffe naffe ffena n’ebatutunda eri abagwira. Nosanga nga enzikiriza zabagwira bazitonera emottoka ez’ebbeyi, ensimbi ez’okwekulakulanya nga abo abagobelera enzikiriza nansangwa ey’obuwangwa n’ennono baziddibaga buddibazi n’okuziyita abakiririza mu Masitani.


Omusomi gy’akoma okujjuza obukonge obungi, n’emikisa egiwangula gye gikoma okweyongera.\nBukedde akwata kisooka mu kuyiiyiza basomi be era buli lukya abawa ebinnonnoggo ebibasukkulumya ku balala.\nOkutuukiriza kino, olupapula lwa Bukedde, nga lujaguza okuweza emyaka 23, lusazeewo okulinnyisa abasomi baalwo ennyonyi bagende mu Abu Dhabi beerabire ne ku musambi w’omupiira Christiano Ronaldo ng’agucanga ‘live’.\nAbu Dhabi kiri mu United Arab Emirates (UAE).\nRobert Kabushenga, akulira kkampuni ya Vision Group efulumya ne Bukedde y’alangiridde enteekateeka eno egendereddwaamu okuddiza abasomi abawagidde olupapula luno oluganzi kati emyaka 23 bukya lutandikibwawo.\nAkulira Vision Group, Robert Kabushenga ng’annyonnyola eby’okutwala abantu mu Abu Dhabi.\nAkalulu akatuumiddwa TUKUTWALA ABU DHABI OLABE RONALDO LIVE kagenda kutandika okuzannyibwa mu lupapula lwa Bukedde ku Mmande nga August 14, 2017.\nMu lupapula mujja kubaamu akakonge k’ojjuza olwo ng’oyingidde akalulu akajja okukutuusa mu Abu Dhabi.\nOmusomi kijja kuba kimwetaagisa okusala akakonge kano mu lupapula ajjuzeemu amannya ge n’ebirala ebimukwatako, n’oluvannyuma akatwale awali abatunzi b’amawulire gaffe oba ku wofiisi za Bukedde ezisangibwa mu kibangiriza ky’amakolero mu Kampala.\nOkukwata akalulu okuzuula abawanguzi kujja kubaawo mu October wa 2017 olwo abawanguzi boolekere Abu Dhabi mu December. Kabushenga yategeezezza nti abawanguzi ku mulundi guno basazeewo okubatwala mu kibuga Abu Dhabi ekya United Arab Emirates beerabire ne ku muzannyi Christiano Ronaldo gwe babadde balaba obulabi ku ntimbe za tivvi ng’azannya ‘live’.\nBukedde azze atwala abantu e Dubai, nga ku luno tusazeewo okukyusaamu tubatwaleko mu kifo ekirala ekisingako wadde nga nakyo kiri mu nsi y’emu.\n“Bw’oba bulijjo olya ennyama, kibeera kyetaagisa n’olya ne ku nkoko mu ngeri y’okukyusaamu”, bwatyo Kabushenga bwe yageraageranyizza Dubai gye babadde batwala abasomi ne Abu Dhabi.\nRonaldo, abawanguzi gwe bagenda okulaba ng’acanga omupiira ajja kuba azannyira kkiraabu ye eya Real Madrid bw’eneeba yeetabye mu kikopo kya “Club World Cup”.\nKino ky’ekikopo ekiwakanirwa ttiimu eziba ziwangudde ebikopo bya Ssemazinga ez’enjawulo.\nEkimu ku bitundu mu Abu Dhabi ekiriko amaato agacakaza abalambuzi.\nAbasomi abanaaba tebafunye mukisa gulinnya nnyonyi, Kabushenga yasuubizza nga bw’agenda okuperereza mikwano gya Bukedde wateekebweyo ebirabo ebirala bye banaawangula.\nOlupapula lwa Bukedde lutundibwa ku sh. 1000/- okuva mu bifo byonna awatundirwa amawulire mu ggwanga.


Bukedde Online - Ekyama ky'abakazi b'omu Ankole ekisumulula ensulo\nEddagala linnyambye okudda mu mbeera\nAbakazi balwawo okucamuka, sso ng’okuleeta amazzi alina kusooka kucamuka. Noolwekyo ssinga weesanga nga munno buli kiseera oluba okumukwatako ng’amazzi gakulukuta, gandiba nga “g’e Makindye’.\nShafique Kakembo ow’e Buziga ng’ali n’ekyebbeeyi kye ku Amnesia mu Kampala gye buvuddeko.\n“NAYAWUKANA ne mukazi wange ng’entabwe yava ku kufukumula g’emugga ge nali simanyidde ekyandowoozesa nti yafunyeeyo omusajja omulala n’amusiiga obulwadde bw’ekikaba,” bwatyo Haruna Katumba ow’e Kisugu bw’anyumya ku bufumbo bwe.\nOkusooka kyampisanga bubi, wabula ne nkimanyiira era ne nkyesonyiwa.\nWabula mu 2015 munnange yakyuka nga ndaba alina amazzi mangi ekyantiisa ne ndowooza nti osanga alina obulwadde bw’ekikaba.\nMikwano gyange nagiyitiramu ne bankakasa nti munnange alabika alinayo omusajja nga ye yamugamba akozese eddagala erireeta amazzi.\nAmazzi yafulumyanga mangi ne gatuuka n’okwonoona omufaliso ate nga tutya okugwanika ebweru. Kuno yagattako okuvaamu ekivundu mu bitundu by’ekyama ne tulemagana.”\nAbawala n’abakazi bangi ennaku zino abanoonya amazzi g’ekyama nga bagenda mu bantu ababasuubiza okuzibukula ensulo zaabwe.\nBaagakazizzaako lya ‘Amazzi g’e Makindye’ nga bakiggya ku basawo b’ekinnansi abakolera mu bitundu by’e Makindye abeeranga nga bwe bazibukula ensulo z’abakazi bafaanane n’abakazi b’omu Ankole abatakaliza nsulo.\nNatukunda Kemigisha ow’e Luzira agamba nti edda mu buwangwa bw’Abanyankole, omuwala bwe yawezanga emyaka 11 oba12 nga tanneegatta na musajja, mwannyina yattanga ekinyonyi ekiyitibwa ‘Ekishamutuutu’.\nYakyokyanga ne kisiriira, evvu ne baliteeka mu mmere y’omuwala n’alya. Okusinga evvu lino baalitabikanga mu nva z’ebinyeebwa, entula oba katunkuma.\n“Kyokka olw’abawala okukeera okuganza abalenzi ennaku zino, kati eddagala lino balibawa ku myaka 9 oba 10.\nEddagala lino likozesebwa emirundi esatu mu wiiki okumala omwezi oba okusinziira ku mazzi omuzadde g’ayagala muwala we abeere nago.\nKino kye kireetera abamu okubeera n’amazzi agasukkiridde agatobya n’obuliri nga yalwawo ng’akozesa eddagala lino.” Kemigisha agamba nti mu kiseera ng’omuwala alidde eddagala lino, omusulo gw’afuuyisa n’amazzi g’ekyama agamuvaamu gaba n’olusu, wabula w’atuukira mu kiseera ky’okufumbirwa abeera yatereera nga takyavaamu lusu.\n“Omukazi bw’afuna obwagazi mu ngeri entuufu afuna ebbugumu mu bitundu by’ekyama era ne bw’afuna ag’emugga gaba gabuguma. Kyokka ssinga amazzi ago gaba tegayise mu mitendera emituufu, gayinza okujja nga mangi, kyokka gaba gannyogoga kuba gaba tegava mu nsulo entuufu.”\nAgattako nti amazzi agazze olw’eddagala bwe gayiika ku lugoye gasala era gavaamu ekisu.\nAte Edith Mukisa omukugu mu kubudaabuda abaagalana agamba nti omukazi bw’afuna obwagazi afuna amazzi era gaba gaseerera. Wabula waliyo abakyala abafulumya amazzi nga agabulijjo. Gano gatera kuleetebwa ak’e Mbarara.\nAmazzi agaseerera kyenkana buli mukazi agafuna kasita afuna obwagazi, era gava mu bisenge by’obukyala.\nEnnaku zino abakyala kubanga baagala okubeera n’amazzi bakola ebintu bingi okugafuna ate oluusi ne kiyitirira.\nWaliyo eddagala lingi erireeta ag’emugga naye olina okwegendereza ng’olikozesa kuba ebimu bye bakozesa bireeta kookolo.\nAmazzi ag’obutonde tegasobola kuyitirira kubanga buli kintu Mukama akikola n’obwegendereza. Naye ssinga okozesa eddagala ng’onoonya amazzi, kifaananako okweyerusa ng’onoonya obweru. Abakyala bangi abeeyerusa kati gye bujja bagenda kufuna endwadde z’olususu. Kale na kino bwe kiri.\nNg’olina amazzi amangi olina okubeera omuyonjo era n’okyusa essuuka kubanga kizibu okuziddamu. N’ekirala abasajja baagala amazzi naye sirowooza nti baagala agayitiridde.\nDr. Kiggundu agamba nti buli lwe mwegatta obwongo bulina obuvunaanyizibwa bw’okuzuukusa obusimu obutali bumu okuli n’obwo obusumulula ensulo.\nBuli lw’okozesa ebiragala bino otandika okunafuya n’okwonoona ensulo zino.\nDr. Kiggundu agamba olw’enkukyakyuka mu bukyala omuli, okukendeera mu bbugumu, amazzi okweyongera ekisukkiridde, n’akawoowoobutaba kaabutonde kiviirako okukendeeza omukwano mu maka kuba omusajja aba takyanyumirwa.\nEDDA ABAKAZI BAAKOLANGA BATYA OKUFUNA AMAZZI?\nMukisa agamba nti abakazi ab’edda baafumbirwanga nga bakyali bato. Mu mbeera eyo ng’obusimu era n’obwagazi bubeera bungi. Nga kizibu omuwala omuto obutafuna mazzi kubanga obutonde nga nabwo bumutuma okwegatta.\nEkirala bassenga baakolanga omulimu munene okuyigiriza abafumbo okunoonya era n’embeera mu buliri. Omuwala yagendanga mu bufumbo ng’alina obwagazi bungi ate ng’omusajja yekka gw’amanyi ye mwami we.\nWabula ennaku zino olw’okuba abantu bangi tebalina mukwano era n’amazzi tebaba nago.\nWALIWO EMMERE EYAMBA OMUKAZI OKUWEZA AMAZZI?\nNedda, naye omuntu alina okulya emmere egasa omubiri oba kye bayita ‘balanced diet’. Mpozzi okunywa amazzi tukimanyi nti abasajja balina okunywa eggiraasi 9 buli lunaku ate abakyala 8. Naye nga tewali mmere nti eno eyamba oba teyamba.\nOMUSAJJA AVUNAANYIZIBWA KYENKANA KI OKUYAMBA MUKAZI WE OKUWEZA AG’EMUGGA;\nOmukyala mu butonde alina kunoonyezebwa bulungi okufuna obwagazi, era mu bwagazi mwe muva amazzi. Abasajja abamu balowooza nti obwagazi bumala gajja, ne batafaayo kunoonya bakyala era tebafaayo kukebera oba ddala omukyala afunye obwagazi wabula batomera butomezi.\nBw’amusanga mukalu era awaliriza ne yeegatta naye. Ng’omusajja bw’oyagala okunyumirwa okwegatta era ne mukyalawo ayagala okufuna essanyu.\nTeweegatta naye nga tafunye bwagazi. Ate bw’abufuna, okunoonya tekukoma awo. Yongera okumunoonya aleete amazzi agakuyamba mu kwegatta era naye okumala.\nAbaagala amazzi mwewale abafere ate n’eddagala lye mutategeera. Kozesa ‘KY jelly’ kuba limanyiddwa okuyamba abakyala abakulu abatalina mazzi olw’embeera y’obutonde.\nAb’e Lugazi bajaganya lwa buwumbi...


Tewali Muntu Eyali Ayogedde bw’Atyo | Obulamu bwa Yesu\n“Tewali Muntu Eyali Ayogedde bw’Atyo”\nABASIRIKALE BASINDIKIBWA OKUKWATA YESU\nNIKODEMU AWOLEREZA YESU\nYesu akyali mu Yerusaalemi ku Mbaga ey’Ensiisira. Musanyufu okuba nti ‘abantu bangi bamukkiririzaamu.’ Naye ekyo kinyiiza nnyo abakulembeze b’eddiini era basindika abasirikale okumukwata. (Yokaana 7:31, 32) Kyokka, Yesu tagezaako kwekweka.\nMu kifo ky’ekyo, Yesu yeeyongera okuyigiriza mu lujjudde mu Yerusaalemi, ng’agamba nti: “Nja kubeera nammwe akaseera katono nga sinnagenda eri Oyo eyantuma. Mujja kunnoonya naye temujja kundaba, era gye nnaabeera temuyinza kujjayo.” (Yokaana 7:33, 34) Ebigambo ebyo Abayudaaya balemererwa okubitegeera, era ne batandika okwebuuza: “Omusajja oyo ayagala kugenda wa gye tutayinza kumulabira? Ayagala kugenda eri Abayudaaya abaasaasaanira mu Bayonaani era ayigirize n’Abayonaani? Ategeeza ki bw’agamba nti, ‘Mujja kunnoonya naye temujja kundaba, era gye nnaabeera temuyinza kujjayo’?” (Yokaana 7:35, 36) Kyokka, Yesu ayogera ku ky’okuba nti agenda kufa oluvannyuma azuukire agende mu ggulu, abalabe be gye batasobola kutuuka.\nOlunaku olw’omusanvu olw’embaga lutuuka. Okuva embaga eyo lwe yatandika, buli ku makya, kabona abaddenga ayiwa amazzi agaggiddwa mu Kidiba ky’e Sirowamu, ne gakulukuta okutuuka ku ntobo y’ekyoto. Oboolyawo ng’ayagala abantu bafumiitirize ku ekyo ekibaawo buli ku makya ku mbaga eyo, Yesu abagamba nti: “Bwe wabaawo alumwa ennyonta ajje gye ndi anywe. Oyo anzikiririzaamu, ng’Ekyawandiikibwa bwe kigamba: ‘Munda mu ye muliva emigga egy’amazzi amalamu.’”—Yokaana 7:37, 38.\nYesu ayogera ku ekyo ekijja okubaawo ng’abayigirizwa be bafukiddwako omwoyo omutukuvu ne bafuna essuubi ery’okugenda mu ggulu. Abayigirizwa ba Yesu abo bafukibwako amafuta oluvannyuma lwa Yesu okufa. Mu mwaka oguddako ku lunaku lwa Pentekooti, emigga gy’amazzi ag’obulamu gitandika okukulukuta ng’abayigirizwa abaafukibwako amafuta batandise okubuulira abalala amawulire amalungi.\nNga boogera ku ngeri Yesu gy’ayigirizaamu, abantu abamu bagamba nti: “Mazima ddala ono ye Nnabbi.” Bakiraba nti ono ye nnabbi eyasuubizibwa, asinga Musa. Abalala bagamba nti: “Ono ye Kristo.” Ate abalala bagamba nti: “Kristo agenda kuva Ggaliraaya? Ekyawandiikibwa tekigamba nti Kristo aliva mu zzadde lya Dawudi, era nti ajja kuva mu Besirekemu, ekibuga Dawudi gye yabeeranga?”—Yokaana 7:40-42.\nAbantu beeyawuddemu. Wadde ng’abamu baagala Yesu akwatibwe, tewali n’omu amukwatako. Abasirikale baddayo eri abakulembeze b’eddiini nga tebakutte Yesu. Bakabona abakulu bababuuza nti: “Lwaki temumuleese?” Abasirikale baddamu nti: “Tewali muntu eyali ayogedde bw’atyo.” Abakulembeze b’eddiini banyiiga nnyo ne babagamba nti: “Nammwe ababuzaabuzizza? Waliwo n’omu ku bafuzi oba ku Bafalisaayo amukkiririzzaamu? Naye abantu bano abatamanyi Mateeka baakolimirwa.”—Yokaana 7:45-49.\nMu kiseera kino, Nikodemu, Omufalisaayo era omu ku b’Olukiiko Olukulu, atandika okuwolereza Yesu. Emyaka ng’ebiri n’ekitundu emabega, Nikodemu yagenda eri Yesu ekiro n’akiraga nti amukkiririzaamu. Kati Nikodemu abuuza nti: “Amateeka gaffe gakkiriza okusalira omuntu omusango nga tebannamuwozesa era nga tebannategeera ky’akoze?” Kiki kye bamugamba? Bamugamba nti: “Naawe ova Ggaliraaya? Noonyereza ojja kukiraba nti tewali nnabbi wa kuva Ggaliraaya.”—Yokaana 7:51, 52.\nEbyawandiikibwa tebikyogera butereevu nti nnabbi yandivudde mu Ggaliraaya. Wadde kiri kityo Ekigambo kya Katonda kiraga nti Kristo wa kuva eyo; obunnabbi bwalaga nti “ekitangaala eky’amaanyi” kyandirabiddwa mu “Ggaliraaya eky’amawanga.” (Isaaya 9:1, 2; Matayo 4: 13-17) Ate era ng’obunnabbi bwe bwalaga, Yesu yazaalibwa Besirekemu, era muzzukulu wa Dawudi. Wadde ng’ekyo Abafalisaayo bakimanyi, kirabika be baviiriddeko abantu abangi okuba n’endowooza enkyamu ku Yesu.\nMu ngeri ki Yesu gy’ayamba abantu okulowooza ku kintu kabona ky’akola buli ku makya ng’embaga egenda mu maaso?\nLwaki abasirikale tebakwata Yesu, era ekyo kikwata kitya ku bakulembeze b’eddiini?\nKiki ekiraga nti Kristo yali wa kuva Ggaliraaya?\nYesu Abikkula “Amagezi Agava eri Katonda”\nMu ngeri ki okuyigiriza kwa Yesu gye kwaleetera abaserikale abaali basindikiddwa okumukwata okuddayo engalo ensa?


Bukedde Online - Nneekolera ebigimusa okuva mu muddo ogunneetoolodde\nAb'olulyo olulangira bakoze bulungibwansi...\nNNINA emmwaanyi yiika emu n’ekitundu, buli sizoni nali nkungulamu ensawo 5 eza kibooko, wabula okuva lwenafuna omusomo okuva mu kitongokle kya Caritas nga kikolaganira wamu ne ACSA, kati nfuna ensawo 15 eza kibooko buli mwaka.\nKino kyayongera ku nnyingiza yange kubanga bwe nzitwala ne nsunsulamu kase nfunamu ekiwera era ne fiizi z’abaana tekikyali kizibu kyange. Bwatyo Deborah Kayima Namakula omutuuze ku kyalo Kimbugu ekisangibwa mu kabuga k’e Mpigi bw’atandika okukunyumiza engeri gye yayiga okwekolera ebigimusa ne kikyusa amakungula g’afuna mu mmwaanyi n’ebirime eby’enjawulo by’alima.\nOKUKOLA EDDAGALA Namakula agamba nti, weetaaga evvu, lino olipima okusinziira ku nnimiro gy’ogenda okufuuyira, okuhhaanya ebika by’emiddo egy’enjawulo okuli ssere, kawunyira, kafumbe, ebbombo kaamulali, cuucu, kibugga, kamyu n’eirala emikambwe. Muno ogattamu amazzi n’omusulo gw’ensolo oba ogw’abantu (guno gulina okuba nga guwoze). Emiddo sooka ogikunye gizaale omubisi, koona kaamulali bw’agonda omuteeke mu mazzi n’oyiwemu evvu ly’olaba nti lya kigero otabule mu mubisi ogwavudde mu middo. Bw’omaliriza okutabula obulungi osobola okukozesa eddagala eryo okufuuyira oba okwongeramu ku musulo n’ofuuyira.\nBw’oyongeramu omusulo oteekwa okuddamu okulitabula ne linoga bulungi. OKUFUUYIRA Eddagala lino mu buli liita 20 ez’amazzi oteekamu liita ttaano ez’edagala n’ofuyira. Osobola okufuuyira nga weeyambisa ebbomba oba osobola okukwata akeeyeyo ku muntu alina ebirime mu luggya.\nLikolanga ekigimusa ate ng’ekiseera kye kimu ddagala eritta obuwuka obulumba ebirime. Oluvannyuma lw’essaawa nga munaana ng’omaze okufuuyira ssinga weetegereza obuwuka obuba bwabaddewo bwonna buba bufu. Ssinga buba busaanyi nga bwe bubadde bulya ebirime byo nabwo tebuddamu kubirya.\nEKIGIMUSA Okwanguyirwa okukikola olina okuba n’ebisolo ebiyinza okukuwa obusa okugeza embizzi oba ente. Kuba buno ate bw’obukuhhaanya ne buwola bulungi busobola okukolerawo ekigimusa ky’oteekerawo ku kirime oba okusimbisa ate ne kikola. Engeri endala oyinza okusooka okubuterekeko ennaku nga 14.\nNga ziweze otabulemu omuddo guli waggulu guvundiremu okumala ennaku 21 onoogenda okubibikkula nga bikoze ekigimusa ekirungi. Ebirungi ebiri mu ddagala Caritas lye yanjigiriza, kyangu okulikola ate osobola okulikola nga totaddeemu wadde ennusu. Wabula nasimba n’ekibira eky’emiti ekya Termineria ekiyamba okukola ekibira ne Caliandra nga guno nguliisa ente n’embuzi.\nBanjigiriza n’okulimira awafunda, wadde nga mbeera mukyalo, naye ennimiro zange zitandikira ku luggya nga nnimirawo ebintu eby’enjawulo naddala enva endiirwa. Nnimira mu bisawo ate nga nakola n’amasiga agakekkereza enku n’okusima ekidiba ekirembeka amazzi agafukirira ebirime ate nga sitaddeemu seminti.\nMu kwogera okwekulaakulanya mu byobulimi, ate ndi musomesa w’abalimi abalala nabo ne bayiga ennima ey’omulembe nga twegattira mu kibiina kya Kimbugu Kitebe ky’amagezi mwe tuyita okulima n’okutereka ensimbi ze twewola okwongera okwekulaakulanya.\nEbirungi ebiri mu ddagala Caritas lye yanjigiriza, kyangu okulikola ate osobola okulikola nga totaddeemu wadde ennusu. Advocacy Coalition for Sustainable Agriculture, P.O.BOX 14125 Kampala, Email: acsa.ug@gmail.com, Info@acsaug.org, www.acsaug.org Alina ekibuuzo , genda mu ssimu yo teekamu.\nOMULIMI, lekawo akabanga sindika ku 6565. oba kuba 0772463220, 0703315757.


Bukedde Online - 0kugaggawala oteekwa okwenyigira mu by’okola\n0kugaggawala oteekwa okwenyigira mu by’okola\nAbafere bayingiridde abasuubuzi mu nnaku...\nDr. Kyomya: Alese akyusizza endabirira y''abasibe...\nEkisooka, nga bwe twagamba nti tulina kutandika na kitono tugende nga tugejja, nnannyini bizinensi bw’oba ggwe wennyini weenyigiddemu kitegeeza nti ebintu ebisinga gw’ogenda okubyekolera kino ne kikuwa okufuna obumanyirivu mu kubiddukanya, okusinga eyateekawo abakozi ne yeemalira mu birala.\nWIIIKI ewedde nnakugambye nti teri agenda kukukolera ssente ogaggawale, ne nkuwa ezimu ku nsonga lwaki kiri bwe kityo ate ne nkuwa n’ebyokulabirako ebiwerako.Ku luno njagala nkutunuze mu ky’ofiirwa singa teweenyigira mu bizinensi butereevu.\nBintu ki bye njogerako by’olina okumanya?\nBw’obiwulira oyinza okubiyita ebyangu kyokka nga biyinza okugaanira ddala bizinensi okubaawo oba okukona n’egaanira ddala okukula. Mu bino mulimu:\n1 Okumanya ebyetaagisa mu mulimu.\n2 Okumanya enzirukanya ya biizinensi ku Gulaawundi (Ground).\n3 Okumanya n’okuzuula omukozi omutuufu.\n4 Okumanya bakasitoma.\n5 Okumanya ebyetaago n’ebizibu bya bizinensi ebiva ku kitundu mw’eri.\nEmirundi mingi bw’oba ogenda okutandika ofuna abantu b’oba olowooza nti bamanyi bizinensi era ne babaako ebintu bingi bye bakubuulira by’olina okutandikirako, ekyennaku tebayinza kubimalayo era bingi obizuula otandise okukola. Kyokka bw’oba ebintu wabirekera muntu mulala ne bw’abikugamba otandika okulowooza nti anoonya kulya ssente. Kino okukyewala sooka weekwatiremu omanye buli kye weetaaga.\nKino bw’okivaako ekirala ky’ofuna kwe kumanya enzirukanya ya bizinensi. Kikyamu nnyo okubeera n’omukozi nga ye yekka y’amanyi engeri bizinensi gy’ekwatibwamu, kitegeeza nti waatali tojja kusobola kwetengerera era aba ayolekedde okukubba oba okukunyigiriza nga kw’atadde n’okukutiisa nga bw’ajja okukuviira otobe n’ekintu kyo.\nOmukozi bw’amanya nti mukama we amanyi eky’okukola akola na maanyi n’obwegendereza, kyokka bwe bamanya nti tolina ky’omanyi nga batandika okukuvuluga era kino kitegeeza nti bizinensi ejja kugwa.\nBwe weenyigira mu bizinensi okuviira ddala ku ntandikwa omanya omukozi gwe weetaaga ne gw’oteetaaga. Ate oyo gw’ofunye ofuna omukisa gw’okumukolamu omulimu akole ekyo kyennyini ggwe kye wandikoze.\nJjukira nnakugamba nti teri muntu agenda kutegeera wadde okwagala bizinensi okusinga ggwe nnannyini yo eyagitandika ne kitegeeza nti era ggwe kennyini gw’olina okugisomesa omukozi era ogimwagazise.\nOlw’okuba ggwe weewandiikidde abakozi era n’okola nabo kigenda kukuyamba okussaawo enkola oba emisingi bizinensi kw’erina okutambulira ne kitegeeza nti ekiseera kijja kutuuka nga tekikyakwetaagisa kubaawo buli kiseera kuba buli muntu amanyi eky’okukola era buli lwe wabaawo avudde ku nkola kiba kyangu okukizuula mu bwangu ensobi n’egololwa.\nBw’onoogaana okwenyigira mu bizinensi yo obutereevu kijja kukubeerera kizibu okutegeera bakasitoma bo. Jjukira nti toyinza kukola bulungi singa oba tomanyi bakasitoma. Okubamanya kirimu ebintu bingi, omuli okumanya ebintu bye basinga okwettanira, enneeyisa yaabwe, essaawa ze basinga okujjirako ewuwo n’ensonga, bizibu ki ebisinga okubatawaanya.\nOlumu kino okukifuna oteekwa okwogera nabo n’obabuuza ate olulala bo bennyini be bakubuuza bye beetaaga mu kiseera ekyo by’otolina n’olyoka obitegeera.\nJjukira nnakugamba nti kyandibadde kirungi buli kasitoma n’omuggyako essimu ye osobole okusigala ng’owuliziganya naye, ekintu omukozi ky’ayinza obutatwala ng’ensonga.\nEriyo n’ebintu ebirala bingi bye situuseeko olwaleero omuli okusalawo erinnya, ekifo w’ossa bizinensi, emisoso gya Gavumenti ez’ebitundu n’eya wakati omuli n’emisolo, ebintu by’olina okukuba obudinda nga nnannyini bizinensi era nga bw’oba teweenyigiddeemu butereevu tojja kubiyiga ate nga kiyinza okukulemesa okufuna mu ky’otandise.\nJOMAYI essimu gy’assa mu mawulire etuukira ku ye. Ekimu ku by’asuula Kasulu kwali kwesiga muntu mulala.\nENGERO Z’ABAGAGGA: Omukulu bw’atakwata mu kisibo, zifa nnaganga.\nOmuwandiisi ali ku email: mssebowa@newvision.co.ug


Bukedde Online - Abaatema ab'e Masaka basaliddwa emyaka 40\nAbaatema ab'e Masaka basaliddwa emyaka 40\nAbaatema ab’e Masaka basaliddwa emyaka 40\nBukenya ne Jjumba abaasibiddwa emyaka 40.\nABAATEMA abantu ne babatta e Masaka babasindise e Luzira beebakeyo emyaka 40 ne bakaabira mu kkooti. Derrick Jumba 40, ne Matia Kizza Bukenya 42, ssentebe wa kkooti y’amagye e Makindye abakalize emyaka 40, buli musango gwe bakkirizza.\nSsentebe wa kkooti y’amaggye, Lt Gen Andrew Gutti bwe yabadde asindika Jumba ne Bukenya mu kkomera yabategeezezza nti wadde baasaba kkooti ebakwatirwe ekisa olwokuba balina famire, naye n’abo be batta baalina famire zaabwe ezaali zibaagala ennyo.\nGutti yayongeddeko nti wadde teboonoonye budde bwa kkooti, ekikolwa kye baakola kyali kibi nga ne Moses Kaliisa baamufiiriza ssente nnyingi ate nga baaleka okutya kungi mu bantu mu kitundu obutemu gye bawakolebwa.\nAbasajja bano baasibiddwa olw’okutta omukuumi, Moses Musinguzi n’omukozi Shafik Kiggundu abaali bakola ku dduka lya Muto Hardware mu kibuga Masaka.\nOluvannyuma baakozesa emmundu ne banyaga ssente ezisukka mu bukadde 400 ezaasangibwa mu dduuka. Baasooka ne beegaana emisango, kyokka oluvannyuma ne bakkiriza nti ddala byonna ebyogerwa bituufu.\nBano beebamu ku kibinja ky’ababbi n’abatemu abakazibwaako bakijmbiya abatemaatema abantu mu bitundu by’e Masaka, Ssembabule, Kyotera, Rakai n’ebitundu ebiriraanyewo.\nAbasajja bano bavunaanibwa n’abalala okuli omujaasi eyawummula, Corporal Paul Kiwanuka, Johnbosco Waligo, Stephen Kayemba, Julius Tweheyo nga yeeyita Rutwigi, Gerevazio Kankaka eyeeyita Kojja ne Mudathiru Tumwesigye nga bo emisango baagyegaana era baasindikibwa mu kkomera ng’okunoonyereza bwe kugenda mu maaso.\nBano bavunaanibwa emisango ena okuli egy’okutta abantu ebiri, okubbisa emmundu ebiri nga byonna byaliwo nga July 1,2018 e Masaka.\nStephen Kayemba, Julius Tweheyo\nExpress FC ekyasiba bikutuka\nBamenye ofiisi z'ekkanisa e Kawempe


KULINNYA LYAKATONDA OMUSASIZI ENYO OWEKISA EKINJI ENYO\nAmatendo gonna ga katonda omulezi webitonde byonna. Okusaasira nemiremba kubeere kunnabbi waffe Muhammad (s.a.w) nekubantube abalungi. Noluvanyuma, omulembe, abantu mwebala-bidde okukulankulana ennyo okwobusiraamu nokusaasaana kwaabwo n’abantu okutegeera ennyo eddiini yaabwe eyo munsi yoonna. Abawahaab webaviiriddeyo nenkola yaabwe nga emenyabumenya busiraamu.\nMubutuufu ekibiina kyabawahaabu kyafuuka fitina era kirina emabega waakyo abakiwagira nga balabe babusiraamu – nga ebyafaayo byaabwe bwebiraga.\nEbimu kubigendererwa byekibiina ekyo:\n1. Okuziyiza abasiraamu okutegeera ebifa kubakulembeze baabwe abobusiraamu nemisingi gyaabwo.\n2. Okwolesa obusiraam mukifaananyi ekikyaamu nga tekisoboka basiraamu kubuteeka munkola mirembe gyonna.\n3. Okwawulayawula abasiraamu nebatabeera wamu wadde aboluganda.\n4. Okusangula obuwufu bwobubaka nokubufuula enkintu ekitategeerekeka, nga ate ekyo kifuula obusiraamu okubeera nga obutalina mirandira minyweevu mubyafaayo.\nNolwekyo, abantu abewaayo okukolerera obusiraamu nomutima ogumu balaba nga kibakakatako obutasirika basirisi wabula baasitukiramu okulaba nti baziba olukonko olwo nokujjawo obukendeevu obwo obwaava mubalabe bobusiraamu kubanga kirina kyekikosa kunzikiriza yomuntu.\nSheikh owekitiibwa Ustadh Allamma Ja-far Ssubhaane (katonda amukuume) yasitukiramu mangu ddala n’awandiika ekitabo kino mweyayoleseza obukyaamu bwenzikiriza yaabwe eyava mubalabe bobusiraamu era nga yokozesa amakubo amalungi nokwesembesa okulungi okuva mu Quran ne muhadith nebyafaayo byaba swahaaba. Era ekitongole ekikola ogwokusaasaanya obusiraamu ekiri wansi wekibiina kyabasomesa – ekyo ekifaayo enyo okusaasaanya enzikiriza eyobusiraamu.\nKyenyumikkiriza olwokufulumya ekitabo kino ekyomulembe eri abasiraamu olwokwolesa obutuufu namazima nga era bwetusaba Allah obuyambi.\nEKITONGOLE EKIKOLA KUKUSAASAANYA OBUSIRAAMU EKIRI\nWANSI WEKIBIINA KYABASOMESA,


Okubala 7 | Bayibuli ey'Oku Mukutu Gwaffe Ogwa Intaneeti | New World Translation\nEbiweebwayo okutongoza weema entukuvu (1-89)\n7 Ku lunaku Musa lwe yamaliriza okusimba weema,+ yagifukako amafuta+ era n’agitukuza n’ebintu byayo byonna n’ekyoto n’ebintu+ byakyo byonna. Bwe yamala okufuka amafuta ku bintu ebyo n’okubitukuza,+ 2 abaami ba Isirayiri,+ abakulu b’ennyumba za bakitaabwe, ne bawaayo ebiweebwayo. Abakulu b’ebika abo abaakuliranga ogw’okuwandiika abantu 3 baaleeta ebiweebwayo byabwe bino mu maaso ga Yakuwa: ebigaali mukaaga ebibikkeko n’ente ennume 12; abaami babiri babiri ekigaali kimu, ate buli mwami ente ennume emu; baabireeta mu maaso ga weema entukuvu. 4 Awo Yakuwa n’agamba Musa nti: 5 “Kkiriza ebintu ebyo bye baleese kubanga bijja kukozesebwa mu buweereza bw’oku weema ey’okusisinkaniramu era ojja kubiwa Abaleevi, buli omu okusinziira ku bye yeetaga ku mulimu gwe.” 6 Awo Musa n’akkiriza ebigaali n’ente, n’abiwa Abaleevi. 7 Abaana ba Gerusoni yabawa ebigaali bibiri n’ente ennume nnya okusinziira ku bwetaavu bw’emirimu gyabwe,+ 8 ate abaana ba Merali yabawa ebigaali bina n’ente ennume munaana okusinziira ku bwetaavu bw’emirimu gyabwe, nga byonna Isamaali mutabani wa Alooni kabona y’abirinako obuvunaanyizibwa.+ 9 Naye bo abaana ba Kokasi talina kye yabawa, kubanga be baasitulanga ebintu ebikozesebwa mu kifo ekitukuvu+ era baabisituliranga ku bibegaabega byabwe.+ 10 Ku lunaku ekyoto lwe kyafukibwako amafuta nga kitongozebwa,*+ abaami baaleeta ebiweebwayo byabwe. Abaami bwe baaleeta ebiweebwayo byabwe mu maaso g’ekyoto, 11 Yakuwa n’agamba Musa nti: “Abaami bajja kuleeta ebiweebwayo byabwe eby’okutongoza ekyoto ku nnaku eziddiriŋŋana, nga buli mwami ekiweebwayo kye akireeta ku lunaku lwa njawulo.” 12 Eyaleeta ekiweebwayo kye ku lunaku olusooka yali Nakusoni+ mutabani wa Amminadaabu, ow’omu kika kya Yuda. 13 Kino kye kyali ekiweebwayo kye: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri* 70 okusinziira ku sekeri y’omu kifo ekitukuvu,*+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 14 ekikopo* kimu ekya zzaabu ekizitowa sekeri 10 nga kijjudde obubaani; 15 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 16 omwana gw’embuzi gumu, nga gwa kiweebwayo olw’ekibi.+ 17 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Nakusoni mutabani wa Amminadaabu.+ 18 Ku lunaku olw’okubiri Nesaneeri+ mutabani wa Zuwaali, omwami wa Isakaali, ye yaleeta ekiweebwayo. 19 Kino kye kiweebwayo kye yaleeta: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 20 ekikopo kimu ekya zzaabu ekizitowa sekeri 10 nga kijjudde obubaani; 21 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 22 omwana gw’embuzi gumu, nga gwa kiweebwayo olw’ekibi.+ 23 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Nesaneeri mutabani wa Zuwaali. 24 Ku lunaku olw’okusatu Eriyaabu+ mutabani wa Keroni, omwami w’abaana ba Zebbulooni, 25 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 26 ekikopo kimu ekya zzaabu ekizitowa sekeri 10 nga kijjudde obubaani; 27 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 28 omwana gw’embuzi gumu, nga gwa kiweebwayo olw’ekibi.+ 29 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Eriyaabu+ mutabani wa Keroni. 30 Ku lunaku olw’okuna Erizuuli+ mutabani wa Sedewuli, omwami w’abaana ba Lewubeeni, 31 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 32 ekikopo kimu ekya zzaabu ekizitowa sekeri 10 nga kijjudde obubaani; 33 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 34 omwana gw’embuzi gumu, nga gwa kiweebwayo olw’ekibi.+ 35 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Erizuuli+ mutabani wa Sedewuli. 36 Ku lunaku olw’okutaano Serumiyeeri+ mutabani wa Zulisadaayi, omwami w’abaana ba Simiyoni, 37 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 38 ekikopo kimu ekya zzaabu ekizitowa sekeri 10 nga kijjudde obubaani; 39 ente ento ennume emu, endiga ennume emu, endiga ennume ento emu etasussa mwaka gumu, nga za kiweebwayo ekyokebwa;+ 40 omwana gw’embuzi gumu, nga gwa kiweebwayo olw’ekibi.+ 41 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Serumiyeeri+ mutabani wa Zulisadaayi. 42 Ku lunaku olw’omukaaga Eriyasaafu+ mutabani wa Deweri, omwami w’abaana ba Gaadi, 43 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 44 ekikopo kimu ekya zzaabu ekizitowa sekeri 10 nga kijjudde obubaani; 45 ente ennume ento emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 46 omwana gw’embuzi gumu, nga gwa kiweebwayo olw’ekibi.+ 47 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Eriyasaafu+ mutabani wa Deweri. 48 Ku lunaku olw’omusanvu Erisaama+ mutabani wa Ammikudi, omwami w’abaana ba Efulayimu, 49 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 50 ekikopo kimu ekya zzaabu ekizitowa sekeri 10 nga kijjudde obubaani; 51 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 52 omwana gw’embuzi gumu, nga gwa kiweebwayo olw’ekibi.+ 53 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Erisaama+ mutabani wa Ammikudi. 54 Ku lunaku olw’omunaana Gamalyeri+ mutabani wa Pedazuuli, omwami w’abaana ba Manase, 55 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 56 ekikopo kimu ekya zzaabu ekizitowa sekeri 10 nga kijjudde obubaani; 57 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 58 omwana gw’embuzi gumu, nga gwa kiweebwayo olw’ekibi.+ 59 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Gamalyeri+ mutabani wa Pedazuuli. 60 Ku lunaku olw’omwenda Abidaani+ mutabani wa Gidiyooni, omwami+ w’abaana ba Benyamini, 61 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 62 ekikopo kimu ekya zzaabu ekizitowa sekeri 10 nga kijjudde obubaani; 63 ente ennume ento emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 64 omwana gw’embuzi gumu, nga gwa kiweebwayo olw’ekibi.+ 65 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Abidaani+ mutabani wa Gidiyooni. 66 Ku lunaku olw’ekkumi Akiyezeeri+ mutabani wa Amisadaayi, omwami w’abaana ba Ddaani, 67 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 68 ekikopo kimu ekya zzaabu ekizitowa sekeri 10 nga kijjudde obubaani; 69 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 70 omwana gw’embuzi gumu ogw’ekiweebwayo olw’ekibi.+ 71 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Akiyezeeri+ mutabani wa Amisadaayi. 72 Ku lunaku olw’ekkumi n’olumu Pagiyeeri+ mutabani wa Okulaani, omwami w’abaana ba Aseri, 73 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 74 ekikopo kimu ekya zzaabu ekizitowa sekeri 10 nga kijjudde obubaani; 75 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 76 omwana gw’embuzi gumu, nga gwa kiweebwayo olw’ekibi.+ 77 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Pagiyeeri+ mutabani wa Okulaani. 78 Ku lunaku olw’ekkumi n’ebbiri Akira+ mutabani wa Enani, omwami w’abaana ba Nafutaali, 79 yaleeta ekiweebwayo kye kino: Ekibya ekya ffeeza kimu ekizitowa sekeri 130, ebbakuli eya ffeeza emu ezitowa sekeri 70 okusinziira ku sekeri y’omu kifo ekitukuvu,+ era byombi byali bijjudde obuwunga obutaliimu mpulunguse obutabuddwamu amafuta g’ezzeyituuni, nga bwa kiweebwayo eky’emmere ey’empeke;+ 80 ekikopo kimu ekya zzaabu ekizitowa sekeri 10 nga kijjudde obubaani; 81 ente ento ennume emu, endiga ennume emu, endiga ento ennume emu etasussa mwaka gumu, nga za kiweebwayo ekyokebwa;+ 82 omwana gw’embuzi gumu, nga gwa kiweebwayo olw’ekibi.+ 83 Ate ebya ssaddaaka ey’emirembe+ byali: Ente bbiri, endiga ennume ttaano, embuzi ennume ttaano, endiga ento ennume ttaano nga buli emu ya mwaka gumu. Kino kye kyali ekiweebwayo kya Akira+ mutabani wa Enani. 84 Kino kye kiweebwayo eky’okutongoza+ ekyoto, abaami ba Isirayiri kye baaleeta ku lunaku ekyoto lwe kyafukibwako amafuta: ebibya ebya ffeeza 12, ebbakuli eza ffeeza 12, ebikopo ebya zzaabu 12;+ 85 buli kibya ekya ffeeza kyali kizitowa sekeri 130, ate buli bbakuli yali ezitowa sekeri 70. Ffeeza yenna ow’ebibya n’ow’ebbakuli yali azitowa sekeri 2,400 okusinziira ku sekeri y’omu kifo ekitukuvu;+ 86 ebikopo 12 ebya zzaabu ebyali bijjudde obubaani buli kimu kyali kizitowa sekeri 10 okusinziira ku sekeri y’omu kifo ekitukuvu. Zzaabu yenna ow’ebikopo yali azitowa sekeri 120. 87 Ensolo zonna ez’ekiweebwayo ekyokebwa zaali ente ennume 12, endiga ennume 12, endiga ento ennume 12 nga buli emu ya mwaka gumu, n’ebiweebwayo eby’emmere ey’empeke ebigenderako; embuzi ento ez’ekiweebwayo olw’ekibi zaali 12, 88 ate ensolo zonna eza ssaddaaka ey’emirembe zaali ente ennume 24, endiga ennume 60, embuzi ennume 60, endiga ento ennume 60 nga buli emu ya mwaka gumu. Ekyo kye kyali ekiweebwayo eky’okutongoza+ ekyoto oluvannyuma lw’okufukibwako amafuta.+ 89 Buli Musa lwe yayingiranga mu weema ey’okusisinkaniramu okwogera ne Katonda,*+ yawuliranga eddoboozi eryogera naye nga liva waggulu w’eky’okubikkako+ ekyali ku ssanduuko ey’Obujulirwa, wakati wa bakerubi ababiri,+ bw’atyo Katonda n’ayogeranga naye.\n^ Oba, “kiweebwayo.”\n^ Oba, “okusinziira ku sekeri entukuvu.”\n^ Oba, “akabakuli.”\n^ Obut., “okwogera naye.”


Bukedde Online - Matia Nsubuga Birekeraawo aziikiddwa mu kitiibwa\nEkinaala kiyiye 80 mu Nalubaale\nAmasasi ganyoose nga poliisi egumbulula ab...\nBannaddiini nga bassa ekimuli ku keesi y'omugenzi Matia Nsubuga Birekeraawo ku ntaana ye oba giyite enju ye ey'olubeerera\nNNAMUNGI w’omuntu yeeyiye mu kuziika omwoyo gw'omugenzi Mathias Nsubuga Birekeraawo mu makaage ku kyalo Mmanja mu ggombolola y’e Kisekka mu disitulikiti ey’e Lwengo.\nMu bubaka obuweereddwa Omubaka w'e Kalungu west Ssewungu Gonzaga ng'ono yaakiikiridde babaka banne mu palamenti okwogera ku bulamu bw'omugenzi , atenderezza nnyo engeri omugenzi gy'abadde yeeyisaamu omuli okwagala ennyo ekibiina kye ekya DP ssaako n'obutasosola bibiina birala\nNsubuga abadde musajja atatya kwogera ku nsobi yonna gy'abeera alabye era nga teyeerya ntama mu kintu kyonna wadde kiri mu kibiina kye.\nYe eyaliko katikiro wa Uganda Amaama Mbabazi ayambalidde abo aboogera nti omugenzi abadde muguminkiriza n’agamba nti abadde tasobola kuguminkiriza nsobi yamuntu era yagenda mu state house emisana n’ayogera ensobi gyaba alabye ku muntu..\nOBUBAKA BWA NOBERT MAO\nNobert Mao agambye nti katonda amutemyeeko omukono ogwa ddyo n’okumukutulamu olubiriizi kuba Nsubuga gw'abadde yebuuzaako munsonga z’ekibiina n’ezize ng’omuntu.\nMao agasseeko nti Nsubuga ye muntu abadde teyefuulafuula mu ddiini,obuwangwa n’ekibiina era afudde nga wa Dp kakongoliro.\nNsubuga ye yalemera kunkola eya Federo oluvannyuma lw’okukuba ttooci ng’alaba ebintu bya Buganda biwambibwa okutuusa lwe baamuwooyayooya okulekera Gavumenti yesalirewo.\nMu bubaka Ssaabasaja bwatisse Katikkiro Charles Peter Mayiga asaasidde ab'enju y'omugenzi okuviibwako omusajja abadde empagi luwaga ate nga Mmengo agirekedde ekituli ekyamaanyi.\nKatikkiro asabye ab'enju y'omugenzi okwekwata Katonda kubanga yaawa era yaggyawo wabula bafube nnyo okusigala ku mpisa kitaabwe zaabalekedde.\nMu bubaka Pulezidenti Museveni bwatisse omumyuka we Edward Kiwanuka Ssekandi asaasidde aba famire y'omugenzi Matia Nsubuga Birekeraawo wamu n'eggwanga okuvibwako omuntu abadde ow'omugaso ennyo bwatyo.\nOluvannyuma lw'obubaka okuggwayo aba Funeral service abaakoze ku mukolo ogw'okuziika bakubye ebyasi mu bbanga ng'akabonero akalaga nti omugenzi aziikiddwa mu kitiibwa.\nMatia nSUBUGA bIREKERAAWO, Democratic Party,\nNEBANDA: 5 beeyimiriddwa, Kalungi azziddwaayo e Luzira\nNebanda; Omulamuzi yekandazze nafuluma kkooti\nKkooti esingisizza Kalungi ogw''okutta omubaka Nebanda


Bukedde Online - Ab'e Kasese abaakosebwa amataba basomeseddwa okutaasa bannaabwe\nAba Digi bafunye webabajjanjabira nga bafu...\nAbaabadde batendekebwa okuyamba abakoseddwa mu mataba.\nABANTU b'e Kasese abaakosebwa amataba olw'omugga Nyamwamba okwabika bakyalaajanira gavumenti okubayamba waakiri ebasengule kubanga embeera gye balimu teyeyagaza kuba abamu tebalina waakusula so nga n'emirimu tebalina.\nOmugga Nyamwamba gwasaanyawo n'ebirime byabwe n'amayumba. Bano nga bakulembedwamu omubaka wa palamenti ow'e Kasese, Robert Centinary bagamba nti mu kiseera kino waliwo amazzi agava wansi nga gayingira mu mayumba gaabwe ekiviiriddeko bangi okusenguka ne batandika okusula mu ‘kkampu' eri ku ssomero lya Kanyangeya Primary school.\nBagamba nti entambula yafuuka nzibu ne basaba Gavumenti ebayambe obefunire amafuta okussa mu bimitoka bi weetiiye okukola entindo. Bino baabituuseeko ng'ekitongole kya Malteser International kitendeka abantu 23 okuli abavuga mmotoka ezisomba abalwadde, aba bodaboda n'abantu abalala


Bukedde Online - Akatale ka Ssoya kagaziye wadde omusana gwokezza emisiri\nAkatale ka Ssoya kagaziye wadde omusana gwokezza emisiri\nKayihura azzeemu okukyusa aboogezi ba Poli...\nAbalimi ba ssoya e Kiboga nga bayiga engeri gy’alimibwa.\nABALIMI mu ggombolola y’e Muwanga mu disitulikiti y’e Kiboga babanguddwa engeri ey’omulembe gye bayinza okulimamu ssoya kibasobozese okwongera ku bungi bwe bakungula n’ennyingiza.\nOmusomo gwabadde ku nnimiro y’omulimi Vincent Njabire esangibwa e Muwanga. Abalimi abasoba mu 40 be beetabye mu musomo guno nga beegattira mu kibiina kya Muwanga Growers & Environmental Conservation Assocition ekikulemberwa Jude Kayiira. Omusomo guno gwategekeddwa kkampuni ya Ugachick.\nJohn Kizito yasomesezza abalimi nti, ssoya afuna wabula ekikulu be balimi okugoberera amateeka ge nga bamulima olwo lwe bajja okumufunamu.\nYagambye nti, abalimi ssinga ebyo baba babikoze bulungi, mu yiika ya ssoya mw’osimbye kkiro 25, osobola okukungulamu waakiri kkiro 1,500 nga ne bw’oba atunze ku 1000/- osobola okufuna akakadde akamu n’ekitundu mu sizoni z’agamba nti zino ssente ezitakyasoboka mulimi kufuna ng’asimbye kasooli oba ebijanjaalo mu yiika emu. Ssoya akulira emyezi ena, mu mwaka alina sizoni bbiri.\nFrancis Katongole Kiberu, omulimisa mu ggombolola y’e Muwanga, yakubirizza abantu okukomya okusimba ebirime wansi w’emiti, okutabiikiriza n’emmwaanyi ate bateeka mu nkola ebyo bye baba babasomesezza.\nJude Kayiira, Ssentebe w’ekibiina kino yagambye nti, ku mulundi guno abalimi abanaasangibwa nga tebasimbye ssoya mu layini bajja kugobwa mu kibiina n’obutaddamu kufuna nsigo za ssoya, kubanga bwe batakikola ssoya tebamusimba ku mumalawo omu ne bamusiika oba okumwonoona.\nVincent Njabire, omulimi wa ssoya yategeezeza nti yasimba yiika ssatu wabula yali asuubira kufunamu kinene naye omusana gwamukwata nga tajja kufunamu nga bwe yali asuubira. Yagambye nti, ssoya kirime ekiguminkiriza omusana ate nga tekyetaaga kigimusa kya maanyi\n. Edward Sserinnya, omukwanaganya wa pulojekiti eno mu Kiboga ate nga naye mulimi yakakasizza abalimi nti akatale ka ssoya weekali era tewajja kubaawo mulimi ajja kudibirirwa ssoya. Yakubirizza abalimi okuteekateeka ennimiro zaabwe mu budde basobole okusimbirawo ng’enkuba yaakatandika\nOno hajati bw'aba mmotoka Fuso...\nOmukungu agaba ebyapa ayimiriziddwa\nOkukuza olunaku lw'abakozi: Engeri enkola y'emirimu embi gy'esse obuweereza mu ggwanga


Bukedde Online - Ssente za jegejege zikyalina amakulu mu Uganda?\nSsente za jegejege zikyalina amakulu mu Uganda?\n'Ebyemikono bituyambye okwongereza ku z'omusaala'\nAni ali emabega wa kkampuni etulugunya ba...\nAdded 23rd April 2015\nNnagenze ku mudaala okugula ennyaanya za 200/-. Nabadde n''ekinusu akya 100/- n''ebinusu ebya 50/- kyokka omusuubuzi ebinusu ebya 50/- yabigaanyi!\nNnagenze ku mudaala okugula ennyaanya za 200/-. Nabadde n'ekinusu akya 100/- n'ebinusu ebya 50/- kyokka omusuubuzi ebinusu ebya 50/- yabigaanyi!\nWadde etteeka ligaana omuntu yenna okugaana ssente ezikkirizibwa, naye omusuubuzi ono ow’omu Owino yang’ambye nti ekinusu ekya 50/- tekikyalina mugaso mu Uganda kubanga nabo be basuubulako ebintu tebakyabikkiriza!\nEno y’embeera eri mu butale, mu maduuka, ku bbuca, mu bbaala n’awalala gye batunda ebyamaguzi, tebakyakkiriza binusu okuva ku 1/- okutuka ku 50/-!\nEnsangi zino tekikyewuunyisa kusanga kinusu kya 50/- nga kisuuliddwa mu kubo naye nga tewali akironda, naye mirundi emeka gye wali osanze ekinusu ekya 100/-, 200/- , 500/- oba 1000/- nga tewali akironze?\nMu bifo bingi ekinusu kya 50/- tekikyakkirizibwa era embeera eno eviriddeko abantu bangi okugaanira ddala okubikwata nga beebuuza ebibuuzo nkumu omuli ssente zino zaggyibwawo, zikyalina omugaso n'ebirala bingi.\nMw. David Bingi, omuvuzi wa takisi ku luguudo lw'e Ntebe agamba nti abasaabaze tebakyakkiriza kubaddiza baalansi nga mulimu ekinusu kya 50/-.\n“Lumu omusaabaze yakuba kondakita wange baalansi w'ebinusu bya 50/- bye yamuddiza,” bw’ajjukira.\nBingi agamba nti ne mu ppaaka enkadde mwe basinga okubeera, bw'ogenda okugula ekintu katugeze ‘Airtime’, emmere oba ekyokunywa tebakkiriza kinusu kya 50/-.\n“Oyinza okutuuka ekiseera ng’olina ebinusu bya 50/- bya mitwalo 2 naye nga tolina waakubiwa era naffe kye tukola kubikaka bakasitoma , awo olutalo ne lubalukawo mu takisi” Mw. Bingi bwe yagambye.\nRose Nalwanga, omusuubuzi mu katale ka St Balikuddembe ng’atunda nnyaanya, obutungulu n’ebirala ebyefaanaanyirizaako bino agamba nti omuntu okuleetera ebinusu bya 50/- atakuguzeeko asinga.\n“Tewali w’ogenda kutwala kinusu kya 50/- ne bakikkiriza kubanga ekimu bwe kigwa ekirala tekiba na mugaso ate nga tewakyali kintu kitundibwa 50/-. Kati okusinga okufiirizibwa agaaniddewo ekinusu kya 50/- asinga “ Nalwanga bwe yang’ambye.\nEdda twagulanga akatungulu, kabalagala, sswiiti, eggirita, ekibiriiti n’ebirala ku 50/- naye kati ne bw’otambula mu butale oba mu maduuka kizibu okusangayo ekintu ekitundibwa ku 50/-, byonna bitandikira ku 100/- okweyongerayo abantu kye bava baddibya ekinusu kya 50/-.\nJegejege ezaafuluma mu 1987. Nnyingi zidibiziddwa\n‘Bw’ogaana ssente za jegejege ozing’amya byanfuna’\nOkugaana ekinnusu tekuli mu takisi, mu maduuka , mu butale ne mu bifo ebikyakalibwamu ebimu tebakkiriza binnusu bino ssaako ne mu birabo by’emmere.\nWaliwo n'abalina endowooza nti omuntu bw’akuwa ekinusu kya 50/- abeera aleeteddemu ddogo kukusiraanya era abamu kye bava babugaana naddala mu butale.\nMw. Kelvin Kizito Kiyingi, amyuka omwogezi wa bbanka enkulu agamba nti baatandika okumanya ku nsonga y'abantu abamu okugaana ekinusu kya 50/- mu mwoleso gwa bannamakolero ogwali e Lugogo omwaka oguwedde.\nAbantu bajjanga ku mudaala gwaffe nga babuuza oba ekinusu kya 50/- twakiggyawo, abalala nga beebuuza oba kikola mu bifo birondemu.\n"Omuntu yenna agaana ekinusu kya 50/- akigaanira mu butamanya kubanga kikyakolera ddala era tetukiggyangawo" Mw. Kizito bwe yagambye.\nOkugaana ekinusu kya 50/- kuli wano mu kibuga n'ebitundu ebiriraanyeewo naye bw'ogenda mu bitundu by’ewala nga e Lugazi, abasuubuzi bettanira nnyo ekinusu kya 50/- olw'ebikajjo bye batunda n'obuntu obutonotono.\nKizito Kiyingi agamba: Twatandiika kaweefube w'okwagazisa abantu ekinusu kino nga tukola pulogulaamu ku leediyo n'okugenda mu butale nga tusomesa abantu akalungi akali mu kukozesa ssente za jegejege naddala ekinusu kya 50/-\nKuno Mw. Kizito yagasseeko nti bw'ogenda mu nsi endala nga Kenya, abantu baayo bakozesa nnyo ebinusu bya ssente entono nga 10/- era bitambula bulungi lwakuba wano mu Uganda waliwo abantu abamu abayagala kubikozesa.\nBw’oba osasula ebintu ebimu ng’amafuta, amasannyalaze, ‘airtime’ n'amazzi , abantu kye batamanyi mubaamu 50/- oluusi n’ezikka ne wansi, lwakuba abantu tebakyegendereza. Kati siringisi 5/- bwe ziba zirina bye zigula lwaki 50/- tezibaako bye zigula? Kiyingi bwe yabuuzizza.\nMw. Joseph Mukwaya, omusuubuuzi ku Giant Shopping Arcade agamba nti Gavumenti y’etefuddeeyo ku miwendo gya bintu ne ssente abantu kwe kutandika okuzisosola.\n“Bw’ogenda e Kenya, omuwendo gw’akapapula ka ssente ogusemba obunene gwa 1,000/- naye ffe tuli mu 50,000/- ekitegeeza nti abantu bajja kweyunira nnyo ssente ennene baleke entono ng’ekinusu kya 50/-,” bw’agamba.\nOmuwendo gwa ssente gye gukoma okubeera omunene n'ebbeyi y'ebintu erinnya ekivaako obusente obutono okubudibya y'ensonga lwaki e Kenya bo n'ekinusu ekya 5/- zibeera ssente mpitirivu era abantu bazikozesa.\nOkugeza buli omu ayagala Doola, naye akapapula ka Doola akasembayo obunene ka kikumi. Kale ne bw’oba ne Doola emu era olaba ng’ekyali ya mugazo. Mu 1987 bwe baakyusa ssente, ekinusu ekya 1/- kyabangako bye kigula.\nNe kaakati, singa Gavumenti edibya akapapula ak’emitwalo etaano, emitwalo ebiri, omutwalo ogumu ne 5000/-, ssente zonna eza jegejege zijja kweyongera omugaso era abantu bazikozese.\nGavumenti nayo yandibadde evaayo n’eteeka ekkomo ku miwendo gy'ebintu ebimu kubanga edda ekinusu kya 50/- kyalina bye kisobola okugula naye kati tekikyalina.\nIssa Ssekitto akulira ekibiina ekigata abasuubuzi ekya KACITA agamba nti okuggyako okuyuza empale ekinusu kya 50/- tekikyalina mugaso kubanga tekirina kye kisobola kugula.\n"Nze ne bwe ng’enda mu bbanka ne bampa ebinusu bya 50/- mbirekawo," Ssekitto bwe yagambye. Ebinusu byandibadde bitandikira ku 100/- oba 500/- kubanga zo zisobola okugula ekintu naye 50/- kisaana kuggyibwawo kubanga okukifunamu osooka kugattako kinnewaakyo!\nOmukugu mu byenfuna, Mw. Charles Ocici owa Enterprise Uganda agamba nti Bannayuganda gye banaakoma okugaana okukozesa ssente za jjegejege emirimu n’enkulaakulana bigenda kweyongera okusereba.\n“Yinvesita bw’aba ateekateeka okukola bizinensi mu Uganda asooka kusoma nfuna yaffe bw’eri. Kino kitegeeza nti okukola bizinensi n’etambula bulungi olina okutunda ebintu ku bbeeyi eya wansi nga ku 100/, 500/ kubanga abantu baffe abasinga ze basobola okufuna amangu\nWabula singa abantu bajeema ne bagaana okukozesa ssente za jjegejege emikisa gy’emirimu okutandkibwawo mu Uganda babeera bagisse kubanga tososbola kutandika bizinensi ng’otunda ekintu kya 10,000/ naye ng’abalina okukigula tebasobola ssente zino.\nY’ensonga lwaki abantu bangi batya okutandikawo emirimu n’emisolo Gavumenti gy’esolooza ne giba mitono,” bw’agamba.\nWabula mumateeka MacDosman Kabega agamba nti tewali musango singa omuntu agaana ssente. “Ssemateeka awa buli muntu eddembe okukola ky’aba ayagala singa kibeera tekinyigiriza muntu mulala era nga ne ku ssente omuntu wa ddembe okuzigaana bw’aba tazaagala,” bwe yagambye.\nSukaali eyabbiddwa akwasizza abapoliisi\nTemufuula baana kyamaguzi\nDr. Badru Kiggundu ne Besigye bawaanyisiganyizza ebisongovu\nAbakolera e Juba batiisizza okwekalakaasa.


KYOKKA ABASAJJA! Wuuno owa bodaboda akikoze omuwala myaka 18 n’omwana mwaka 1, abatuuze balidde obuwuka – The Bridge Uganda\nSsemaka asse mukyala we ssaako n’omwana we nga kivudde ku nsonga z’omu kisenge.\nAllen Tushabirane myaka 18 nga mutuuze ku kyalo Kagongi mu disitulikiti y’e Mbarara, attiddwa n’omwana we omuwala, abadde agenda okuweza omwaka era emirambo gyonna gisangiddwa mu kitaba ky’omusaayi.\nEmirambo gisangiddwako ebiwundu ku bulago era amangu ddala Poliisi eyitiddwa.\nWakati mu ntiisa ng’abatuuze bonna bawuniinkiridde, Poliisi ezudde ejjambiya nga yonna ejjude omusaayi nga kigambibwa ssemaka Julius Kato gye yasobodde okweyambisa.\nAbamu ku batuuze, abagaanye okwatuukiriza amaanya gaabwe, bagambye nti Kato nga muvuzi wa bodaboda, abadde alumiriza mukyala we obwenzi nga buli kiro amulemesa okubikula sseemateeka ate nga asukkiridde okumulangira obwavu.\nWabula omwogezi wa Poliisi mu bitundu bye Rwizi Samson Kasasira, agambye nti omusajja aliira ku nsiko mu kiseera kino era Poliisi etandiise okumuyigga ku misango gy’okutta abantu.


Bukedde Online - Agula emmaali y’omufu mu bukyamu lindirira muliro\nLeero mu mboozi y'omukenkufu tukulaze engeri gy'oyinza okufuna...\nAba P7 babalaze ebinaabayamba okuwangula\nAbafera abantu okubatwala ku kyeyo bakwate\nOmukozi w’awaka abuzeewo ne bbebi wa muliraanwa\nAgula emmaali y’omufu mu bukyamu lindirira muliro\nSipiika alagidde Katuntu okuyimiriza ku mirimu...\nDr. Stella Nyanzi alemedde e Luzira\nWADDE okufa tteeka naye kino tekikugaana kukola nnyo obeereko ebyobugagga by’olekera abantu bo ssinga Katonda abeera akujjuludde.\nOwookubiri ku kkono, Sheikh Muhammad Lunaanoba ng’abulira bamaseeka ku nsonga z’okukola ekiraamo.\nAte bw’obikola kikukakatako okulaamira aba famire yo engabanya yaabyo buli omu n’afuna ebibye.\nSheikh Muhammad Lunaanoba, omukulembeze wa Juma ne Zukuli mu Uganda era nga y’akulira bamaseeka mu ggwanga agamba nti: Omuntu yenna mu bulamu bw’ensi eno abeera alina obuyinza ku bintu bye byonna by’abeera yafuna mu ngeri zino essatu:\n Kye yafuna ng'akiguze buguzi ne ssente ze.\n Ekyo kye yasikira mu butuufu bwakyo ku muntu eyafa.\n Ekyo ekibeera kyamutonerwa. Noolwekyo omuntu bw'afa byonna by’abeera yafuna mu limu ku makubo ago abasika be eddiini b’ekkiriza babifuna oba babigabana mu linnya lye. Abasika abatuufu eddiini b’emanyi be bano:\nAbazadde ababiri, abafumbo, omwami oba omukyala n'abaana.\nAbaana bateekwa buteekwa okufuna ku mmaali y'omuntu abeera afudde.\nNaye abafu oluusi balaama abantu baabwe abalala abalina okugabana ku bintu byabwe.\nKyokka eddiini egamba nti, bano bateekeddwa kuweebwa kw’ebyo ebyassibwa mu kiraamo kyokka era bw’aba omuntu bw’ati yalaamirwa okufuna omugabo omunene okusinga ku bafamire, eddiini tekikkiriza kukimuwa kubanga buli ali mu nsi akolerera famire ye.\nSulati Nisahi ennyonnyola ensonga eno:\nOmuntu atalina muntu yenna amukwatako eddiini emukkiriza ebintu okubiraamira ediini ey’Obusiraamu n’asalawo gye biraga.\nWabula ssinga omuntu afa nga talaamye, abakulembeze mu ddiini batuula wamu n’abo abalina obuvunaanyizibwa ku mmaali ye ne bagigaba okusinziira ku mateeka ga Kulaani.\nOmuntu ne bw’abeera alaamye naye ebintu ne biweebwa omwana akyali omuto, omukuza abivunaanyizibwako okubitereka obulungi n’abimuwa ng’akuze.\nWaliwo abantu abalwanira ebintu by'abafu ebitaabaweebwa ne babyezza, bano Allah abalinze okubookya omuliro ogw’obugenderevu.\nKyokka era okutunda ebintu by’omufu ebikalu ka bibeere biggya kimu ku bitakkirizibwa era n'omuntu abiguze, obuguzi bwe tebukkirizibwa mu Busiraamu.\nSheikh Muhammad Lunaanoba\nLeero mu mboozi y'omukenkufu tukulaze engeri gy'oyinza okufuna mu kulima Levander\nObuntu obutonotono obunobya abakazi ensangi zino\nEBINTU 14 EBIBUZA ESSANYU MU MAKA ENSANGI ZINO\nAba P7 babalaze ebinaabayamba okuwangula...\nAbafera abantu okubatwala ku kyeyo...\nOmukozi w’awaka abuzeewo ne bbebi...\n‘Ppaaka Enkadde efuuse kiraalo...\n‘Ppaaka Enkadde efuuse kiraalo kya nte


Katonda Ayagala Obeere Mukwano Gwe\nBISOME MU Abkhaz Afrikaans Albanian Amharic Argentinean Sign Language Armenian Aukan Austrian Sign Language Azerbaijani Azerbaijani (Cyrillic) Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Bicol Boulou Cambodian Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga Costa Rican Sign Language Croatian Cuban Sign Language Czech Czech Sign Language Danish Douala Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language French Futuna (East) Ga Garifuna Georgian German Sign Language Ghanaian Sign Language Greek Greek Sign Language Greenlandic Guarani Guatemalan Sign Language Haitian Creole Hausa Hebrew Hiligaynon Hmong (White) Hungarian Hungarian Sign Language Iban Iloko Indonesian Indonesian Sign Language Isoko Italian Italian Sign Language Japanese Japanese Sign Language Kinyarwanda Kirghiz Kisi Korean Krio Kwanyama Laotian Latvian Lhukonzo Lithuanian Luganda Lunyankore Luo Lutoro Luwalabu Malagasy Mapudungun Mauritian Creole Mbunda Medumba Mexican Sign Language Mizo Mozambican Sign Language Nahuatl (Guerrero) Navajo Ndebele (Zimbabwe) Nengone New Zealand Sign Language Nias Niuean Norwegian Nzema Oromo Panamanian Sign Language Paraguayan Sign Language Peruvian Sign Language Polish Portuguese Portuguese Sign Language Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Romanian Sign Language Romany (Northern Greece) Romany (Southern Greece) Russian Russian Sign Language Sarnami Serbian Setswana Seychelles Creole Shona Shuar Sidama Sinhala Slovak Slovenian Spanish Spanish Sign Language Swedish Tagalog Tahitian Thai Thai Sign Language Tigrinya Tojolabal Tongan Totonac Tsonga Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Venda Wallisian Wayuunaiki Wolaita Xhosa Yoruba Zande Zapotec (Lachiguiri) Zulu\nKatonda Akukubiriza Ofuuke Mukwano Gwe\nKatonda ayagala obeere mukwano gwe. Wali okirowoozezzaako nti osobola okubeera mukwano gw’Omuntu asingayo ekitiibwa mu butonde bwonna? Ibulayimu, eyaliwo edda ennyo, yayitibwa mukwano gwa Katonda. (Yakobo 2:23) Abantu abalala aboogerwako mu Baibuli nabo baali mikwano gya Katonda era baaweebwa emikisa mingi. Leero, abantu okuva mu bitundu byonna eby’ensi bafuuse mikwano gya Katonda. Naawe osobola okubeera mukwano gwa Katonda.\nOkubeera mukwano gwa Katonda kisinga okubeera mukwano gw’omuntu obuntu. Katonda atuukiriza ebyo mikwano gye abeesigwa bye bamusuubiramu. (Zabbuli 18:25) Okubeera mukwano gwa Katonda kisinga okubeera n’eby’obugagga. Omugagga bw’afa, abalala batwala ssente ze. Kyokka, mikwano gya Katonda balina eky’obugagga omuntu yenna ky’atayinza kubatwalako.—Matayo 6:19.\nAbamu bayinza okugezaako okukulemesa okuyiga ebikwata ku Katonda. Abamu ku mikwano gyo n’ab’omu maka go bayinza okukola kino. (Matayo 10:36, 37) Singa abalala bakusekerera oba bakutiisatiisa, weebuuze, ‘Ani gwe njagala okusanyusa—bantu oba Katonda?’ Lowooza ku kino: Singa omuntu akugamba okulekera awo okulya, wandimugondedde? Kya lwatu nedda! Weetaaga okulya okubeera omulamu. Naye Katonda asobola okukuwa obulamu emirembe gyonna! N’olwekyo, tokkiriza muntu yenna kukulemesa kuyiga ngeri gy’oyinza okufuukamu mukwano gwa Katonda.—Yokaana 17:3.\nOyinza Otya Okufuuka Mukwano gwa Katonda?


Entalo ezenjawulo ezaviraako okwawukana kwa Bobi Wine, Chameleone ne Bebe Cool - Fremer Media - fremer media\nAbantu abasinga bebuuza ensonga eyaviraako entalo ezitagwanga ezaalinga wakati wabayimbi ba Uganda abanene mumyaaka ja 2000s, abayimbi okwali Moses Saali abasinga gwebamanyi nga Bebe Cool, Joseph Mayanja nga ono yayatikiriranyo mubisera ebyo era nga ono yetuuma lya Chameleon, nga kuno kwosa Robert Kyagulanyi Sentamu nga ono yetuuma lya Bobi Wine.\nKinajukirwa nti Bebe Cool yali wankizo nnyo kubasaatu olwensonga ebiseera ebyo kitaawe yali Minister wa Local Government wadde nga ono yalekulira olwensonga nti yayawukana ne president Museven olwensonga yakimanya nti ono yali wakudda okwesimbawo mukalulu ka bonna aka 2006.\nYe Bobi Wine ne Chameleon embera teyali nunji olwensonga baali tebalina bulunji sente. Chameleon yatandiika nga Dj wa Missouri night club mu Kampala mumwaaka gwa 1996 wabula oluvanyuma neyegata ku Ogopa Djs nga eno jeyakubira oluyimba lwe olwa bageeya olwamuleeta munsiike yokuyimba nga luno yalukola ne Redsan.\nBebe Cool yeyasooka okulaba enjuba mu 1997 bweyegaata ku kibiina kyebayitanga Ogopa Djs nga kino kyali Nairobi mu Kenya wabula ono yatuuka nabeyawulako nakomawo e Uganda.\nBobi Wine ye omuziiki yagwetabamu mu mwaaka gwa 1998 wabula mu 2000 weyakubira akayimba akamutunda ennyo aka Kagoma\nENTALO ZABWE WEZATANDIKIRA\nAbayimbi bonsatule bano bafuna obuzibu bwokusangawo abayimbi abakadde abaliwo nga kino kyabawa obuzibu olwokuba bajira mukifananyi kya balasi. engeri jebalina obuzibu bwokufuna abawagizi ebiseera ebyo, batandika entalo wakati wabwe basobole okwogerwako mumawulire.\nkinajukirwa nti Bobi Wine yasoka nakwatagana ne Bebe Cool nebatandika okulwanyisa Chameleone era awo abantu batandika okubanenya okwegata nebatandika okulwanyisa munabwe, lumu Balina ekivulu Bobi Wine yali akyayimba Chameleon najja nemotoka ye jeyalina empya ebisieera ebyo najiyisa mubawagizi abali banyumirwa Bobi Wine nga ali ku sitegi.\nOlwentalo ezaaliwo nga ezimu zagendererwa kukola mawulire, bakola oluyimba lwebatuma Funtula era wano badamu nebakwataganira ku sitegi nebaluyimba bona nga era bakozesa akazindalo kekamu.\nCHAMELEON AYAWUKANA NE BOBI WINE\nWayita akabanga kanene nga abayimbi bano buli omu awalana munne wabula entalo bazijja mu nyokuyimba nebaziza mubyobugaga byebali batandise okufuna nga wano Chameleon yali amaze okuzimba amakka ge e Seguku natandika okusomoza bobi Wine.\nKino kyavirako Bobi Wine okuzimba amakka ge agali e Magere nga wano Bobi Wine yazimba amakka agaali gasinga aga Chameleon ekintu ekyamuluma ennyo.\nWabula wadde waliwo entalo nyinji Chameleon yamala natabagana ne Bobi Wine mu 2007 era okuva kwolwo tebadangamu kwawukana.\nBOBI WINE AYAWUKANA NE BEBE COOL\nOkuva bebe cool ne Mukyaala we Zuena webakyawagana awo olutambi lwokwawukana okwadala wekwatandikira, Zuena bweyanoba bebe cool yafulumya oluyimba lwa ‘Agenze” wano Bobi Wine nafulumya oluyimba lwa ‘Mwesotinge’ nga awabula Bebe Cool ekintu ekyaanyiiza enyo Bebe Cool, yadako oluyimba lwa ‘Bamugambe’ nga nalwo yali aluwereza mukazi we eyali anobye ebisera ebyo.\nOluvanyuma yamala nakomawo era wano Bobi Wine yamukubamu oluyimba lwa ‘Kasepiki’ ne Bobi Wine namwanukula nolwa Mr. Kataala, wano bekuba obuyimba obwenjawulo okwali naka Matyansi Butyampa nga kano bobi wine yakakubamu abayimbi bano ababiri.\nBebe Cool yaleeta baganda be abayimba oluyimba lwaba Kiwooko ebisera ebyo nabo nebamwegatako ebisera ebyo okulwanyisa Radio ne Weasel kwosa Bobi Wine.\nEnaku zomwezi zaali 11,June 2009\nTwali awo Nakivubo nga munange omunene munene ajja agamba mbu ye ne Chameleon bebayimbi abaamanyi abaliwo emyaka ejoo, awo Bobi wine jeyafubutuka teri yamanya nalyoka akuba Bebe Cool enguumi nayiwa amalusu era bwatyo nokuwunga nawunga,\nBATTLE YA BOBI WINE NE BEBE COOL\nOluvanyuma lwokwekuba enyimba eziwerako, wategekebwawo battle mumwaaka gwa 2012 era nga eno yali ku Kyadondo Rugby grounds era nga wano bekuba omuziki wabula mpawo nomu yakiriza nti yeyali awangudwa era awo omuwanguzi teyafunibwa.\n16-year-old expecting newborn


OLUTINDO OLUTUUSA ABANTU KU\nOmusekese gw'amagumba ge baagusanga ku mabbali g'ekisiisira ku kizinga ekitaaliko bantu mu makkati g'eriyanja Atlantic. Omulunnyanja atamanyiddwa linnya yawandiikanga mu katabo ebyo ebyamubangako buli lunaku eby'omwezi gwe ogw'okuna ogw'okugezebwa kwe. Yasuulibwa ku kizinga Ascension n'amaato ag'aba Dutch mu mwaka 1725 ng'alangibwa omusango ogutaayatulwa. Mangu ddala yatuuka n'okunywa omusaayi ogw'e Nfudu olw'enkalamata eyamuli obubi. Omusajja ono okubonaabona kwe okw'omubiri kwali mu bulumi obw'ekitalo, naye obulumi bwe obwasingira ddala okumuzitoweerera era obulagibwa mu katabo ke mweyakuumiranga ebyo ebyamubangako buli lunaku, gwali omusango gwe.\nYawandiika ebigambo ebyamuluma ennyo nga bino: "Nga obulumi bwa kitalo abonoonyi abafa bwe batuukako, abo abava mu kkubo ery'obutuukirivu, abusannyukira okwongera ku muwendo ogw'abantu abaakolimirwa Katonda." Omusajja ono omulunnyanja okusuulibwa kwe ku kizinga kino okutaali bantu kwajja olw'okuva ku Katonda mu bulamu bwe. Kino ku nkomerero y'obulamu bwe kye yasanga nga kizito nnyo tekigumikirizika.\nOkuva Adamu ne Kaawa bwe "beekweka mu maaso ga Mukama Katonda wakati mu miti egy'omu lusuku" nga bamaze okulya ku muti ogwabagaanibwa okulya, abaana b'abantu bonna babadde nga balwana n'ekiwuubaalo eky'okuwulira nga balekeddwa bokka (Luberyeberye 3:8). Ebirowoozo ebiggya eby'obuswavu, okuwuulira omusango, n'okutya byawaliriza abantu ababiri abasooka ku nsi okudduka Mukama bwe yajja ng'abayita. Eky'omukisa omubi, okwewulira okwo okwabatuukako kuli ddala mu ffe mu kiseera kya kaakano.\nKiki ekyo ekituleetera okwawukana wakati waffe ne Katonda?\nEky'okuddamu kigamba nti: "Naye obutali butuukirivu bwamwe bwe bwawudde mmwe ne Katonda wammwe, n'ebibi byammwe bye bimukwesezza amaaso, n'atayagala kuwuullira." - Isaaya 59:2.\nOlukonko luno olunene olwawuudde abonoonyi okuva ku Katonda si ye yaalukola. Katonda si ye yadduka okuva ku Adamu ne Kaawa, wabula bo beebadduka okuva ku ye.\n1. OKUMATIZA ENJALA EYEEKWESE MU FFE\nNg'ekibi tekinnaba kwonoona kifaananyi, Adamu ne Kaawa baasanyukiranga omukwano n'omutonzi waabwe mu maka gaabwe mu lusuku olulungi mu Adeni. Eky'ennaku baayingiza obulimba bwa Setaani obw'okubeera abalina amagezi nga Katonda era ne bamenyawo endagaano oy'obwesigwa n'omutonzi waabwe (Luberyeberye 3).\nNga bamaze okugobebwa okuva mu lusuku lwa Adeni, Adamu ne Kaawa baasanga obulamu nga bukaluba nnyo ebweru eyo. Okuzaala abaana, okulima ettaka, byafuuka bya musaayi, bya ntuuyo na maziga. Oluganda lwabwe olw'okumpi ne Katonda nga lumenyesewo, beesanga nga bye beegomba tebimatiza okuyaayaana okw'obulumi, okuva ku kikolwa ekya Adamu ne Kaawa eky'obujeemu ekyasooka "bonna" (olulyo lw'omuntu lwonna) lwagwa mu kikolwa ky'ekimu eky'ekibi era bonna bafugibwa kufa - empeera y'ekibi.\nAgamba bwati: "Olw'ebyo, nga ku bw'omuntu omu ekibi bwe kyayingira mu nsi, okufa ne kuyingira olw'ekibi, bwe kutyo okufa ne kubuuna ku bantu bonna, kubanga bonna baayoonona." - Balumi 5:12.\nFfena tutuukibwako enjala eno ennene ey'omutima olw'ekyo kye twafiirwa, nga twetaaga obukuumi obwo obusobola okutuweebwa Katonda yekka. Emirundi egimu tugezako okumatiza enjala eno n'eby'okulya, oba olw'okunywa omwenge n'enjaga oba olw'okwesuula eddalu.\nNaye okuyaayaana kwonna bwe bubonero obw'obutabeera na Katonda. Era tewaliwo kibuwonya okuggyako okufuna okwagala kwe mu bulamu bwaffe.\nAgamba bwati: "Onondaganga ekkubo ery'obulamu; gyoli waliwo essanyu erituukirira, mu mukono gwo ogwa ddyo mwe muli ebisanyusa emirembe gyonna." - Zabuli 16:11.\nEkintu kyokka ekigenda okukuleeta okumatizibwa okw'amazima, ng'olukonko oluli wakati waffe ne Katonda nga lutindiddwa. Naffe ne tusobola okulutambulirako ne tutuuka wali.\n2. OKUTINDA OLUKONKO OLW'EKIBI N'OKUFA\nAbantu si be bokka ekibi be kyayawula ne babeera bokka. Omutima gwa Katonda nagwo gwamuluma ku lunaku Adamu ne Kaawa lwe baamukuba amabega gaabwe. Era Katonda akyali munakuwavu nnyo olw'ennaku y'omuntu era n'okubonnabona. Katonda ayagala nnyo okumatiza okwetaaga kwaffe okw'omunda era n'okuwonya ebiwundu byaffe eby'ebirowoozo. Okutunula obutunuzi ku lukonko olutwawudde naye tekyamumala. Katonda yasalawo ye kennyini okufuuka olutindo, olutinda olukonko olw'ekibi n'okufa.\nAgamba nti: "Kubanga Katonda bwe yayagala ensi bwati n'okuwaayo n'awaayo omwana we eyazaalibwa omu yekka, buli muntu yenna amukkiriza aleme okubula, naye abeere n'obulamu obutaggwaawo. Kubanga Katonda teyatuma mwana we mu nsi, okusalira ensi omusango; naye ensi erokokere ku ye." - Yok 3:16,17.\nKatonda yawaayo omwana we era ne Yesu yawaayo obulamu bwe nga ssaddaaka olw'ekibi; ng'asasula empeera y'ekibi ye kennyini. Obulamu bwe, okufa kwe era n'okuzuukira kwe byakifuula ekisoboka okusonyiwa n'okulokola omwonoonyi awatali kunyooma kibi. Era n'alaga ensi yonna empisa za Kristo ne Setaani. Olutindo olw'omubiri gwa Kristo ogwakubibwa, luzzaayo abantu okubaggya mu mutego ogw'ekibi. Okwagala kwatinda olukonko, era ne kusobozesa abantu bonna abateeka okukkiriza kwabwe mu Kristo nga ye Mukama era omulokozi okutambulira ku lwo okutuuka mu bulamu obutaggwaawo.\n3. ENSONGA OMUSANVU ENKULU ZEWEETAGA OKUMANYA KU YESU\nEnsonga zino omusanvu ku Yesu togenda kuzisanga ku muntu mulala yenna eyali abaddewo ku nsi:\n(1) YESU YAVA MU GGULU N'AJJA KU NSI\nYesu yayogera atya ku kiseera ky'amaze nga wali? Yagamba nti:\n"Mazima ddala mbagamba nti: Ibulayimu yali tannabawo, nze nga wendi." - Yok 8:58.\nYesu yakakassa ensi nti nze "Ndi!" Bulijjo mbadde nga wendi era bulijjo nja kubeera wo. Newankubadde Yesu yazaalibwa ne nnyina nga muntu (Matayo 1:22,23), Ye Katonda - Katonda ng'a li mu mubiri ogw'omuntu.\nDwight L. Moody ne Billy Graham ow'omu kyasa ekye 19, olumu baayogera bwe bati ku kufuuka kwa Yesu omuntu: "Kwandibadde kweganyisa kunene nnyo Yesu okujja n'abeera mu kibaya ekimasamasa, n'akuzibwa ne malayika, n'aliisibwa n'ekigiiko ekyazzabu. Naye omutonzi w'eggulu n'ensi yajja n'ayambala omubiri ogw'omuntu, n'azaalibwa mu kiraalo eky'abazadde be abaavu, mu mbeera esingira ddala okuba embi eyali ebaddewo."\nMu kiseera ekya Yesu Kristo okuzaalibwa, malayika yagamba Yusufu nti:\n"(Maliyamu) alizaala omwana wa bulenzi, n'omutuuma erinnya lye YESU; kubanga yewuuyo alirokola abantu be okuva mu bibi byabwe." - Matayo 1:21.\nYesu omutonzi w'eggulu lyonna n'ensi (Yokana 1:1-3,14); yamalirira okujja ku nsi yaffe eno okutulokola okuva mu kibi ne mu kufa.\n(2) YESU MU BULAMU KU NSI KUNO YALINA OBULAMU OBUTAAKOLA KIBI - OBUTUUKIRIVU\n"Yesu mwana wa Katonda\nkubanga mu byonna yakemebwa nga ffe bwe tukemebwa, kyoka n'atakola kibi." - Bebulaniya 4:14,15.\nKatonda yakola kinene nnyo okusinga okutuggya mu bulamu obw'ekibi era n'okutuzza mu bulamu obumatiza.\nSetaani, omulabe wa Kristo, okuyita mu bulamu bwonna obwa Yesu ku nsi yakola enteekateeka amukeme amusuule mu kibi. Mu ddungu omulabe yamulumba olulumba olw'entiisa ku bwesigwa bwe mu katonda we (Matayo 4:1-11). Mu lusuku Gesesumani nga Yesu tannaba kukomererwa obuzito bw'okukemebwa bwamuzitowerera ekyekaniddewo n'entuuyo z'omu maaso ge zaavamu omusaayi (Luka 22:44).\nNaye Yesu yayimirira nga munywevu era ebikemo byonna omulabe bye yamuleeteranga - "Naye nga talina kibi." Kubanga Yesu yatuusibwako ebizibu n'ebikemo byonna ebituuka ku baana ba bantu, ategeera olutalo lwe tuliko. Era asobola "okulumirwa wamu naffe mu bunafu bwaffe" (Abebbulaniya 4:15).\nLwaki Yesu kyali kimwetagiisa okubeera n'obulamu obutaliimu kibi?\nAgamba bwati: "Kristo ataalina kibi, Katonda yamufuula ekibi, ffe olw'okwegatta ne Kristo tulyoke tufune obutuukirivu obuva eri Katonda." - 2 Bakolinso 5:21.\nYesu yawangula ebikemo era n'abeera n'obulamu obutuukirivu alyoke abutugabire ng'awaanyisa n'obulamu bwaffe obw'edda obw'ekibi.\n(3) YESU YAFA OLW'OKUGGYAWO EKIBI\nAbantu bameka abaayonoona?\nAgamba bwati: "Kubanga bonna baayonoona, ne batatuuka ku kitiibwa kya Katonda." - Abaruumi 3:23.\nEmpeera y'e kibi kyeki?\nAgamba bwati: "Kubanga empeera y'ekibi kwe kufa; naye ekirabo kya Katonda bwe bulamu obutaggwaawo mu Kristo Yesu Mukama waffe." - Abaruumi 6:23.\nAgamba bwati: "Laba omwana gw'endiga ogwa Katonda AGGYAWO EBIBI BY'ENSI." (Yokana 1:29).\nFfenna twayonoona era ffena tufugibwa okufa; naye Yesu yafa mu kifo kyaffe, Yafuuka "ekibi ku lwaffe" Yasasula ebbanja lyaffe ery'okufa. Okufa kwe kirabo era "EKIRABO KYA KATONDA bwe BULAMU OBUTAGGWAAWO mu Kristo Yesu Mukama waffe" (Abaruumi 6:23).\nYesu yawaayo obulamu bwe obutukuvu obutuukiridde ng'ekirabo eky'okutwagala ffe. Okwagala okufaanana ng'okwo kussukirira okutegeera kwaffe okw'obuntu. Era olw'okufa kwe okwo "tulina EMIREMBE ne Katonda" (Abarumi 5:1).\n(4) YESU YAZUUKIRA MU BAFU\nOkufa kwa Yesu ku musaalaba eyo si ye yali enkomerero y'obulamu bwe obw'ekitalo. Singa yasigala mu ntaana teyandibadde mulokozi waffe.\nAgamba bwati: "Oba nga Kristo teyazuukira, okukkiriza kwammwe tekuliiko kye kugasa, era mukyali mu bibi byammwe. Era n'abo abaafa nga bakkiriza Kristo, baazikirira." - 1 Ab'ekolinso 15:17,18.\nMuhamade ne Buddha baaleetera ensi eno amazima amakulu ag'amagezi. Gakoze ku bulamu bw'abantu obukadde n'obukadde, naye tegalimu maanyi okuwa abantu obulamu kubanga nabo bennyini bali mu ntaana zaabwe.\nKubanga Yesu ku lunaku olw'okusatu oluvannyuma lw'okufa kwe yazuukira okuva mu ntaana ye, bisuubizo ki by'asobola okutuwa?\n"Kubanga nze ndi mulamu, nammwe muliba balamu." - Yok 14:19.\nKubanga ye mulamu. Kubanga alina obuyinza ku maanyi ag'okufa, ayinza akutulokola okuva mu kufa, era n'atuwa obulamu obwo obungi ate era obw'emirembe n'emirembe. Ajja kubeera mu mitima gyaffe singa nga tumuyita okujja okuyingiramu. Omulokozi eyazuukira w'ali okukola ku byetaago byaffe leero.\nAgamba nti: "Nange ndi wamu nammwe okutuusa ensi lw'eriggwaawo." - Matayo 28:20.\nAbaami n'abakyala okwetoloola ensi yonna bawa obujulirwa engeri Kristo gye yalokola obulamu bwabwe mu mize egisingira ddala okuba emibi ne mu bulumi obw'ebirowoozo.\nOmu ku bayizi baffe abasooka yawandiika ebigambo bino ku kapapula ke kwe yaddiramu ebibuuzo, nga yeebaza nti: "Nnali mutamiivu lujuuju, olunaku olumu nga ndi mu kunywa omwenge gwange, nnalaba kaadi mu bisasiro ng'eranga eby'okuyiga ebya Bayibuli ebyammwe. Nnagironda, ne ngijuza, era ne nfuna okumanya kwange okw'amazima ku Kristo. Nga mmaze okusoma eby'okuyiga byange, nnawayo omutima gwange eri Katonda era n'omwenge tegwaddayo kumpommera."\nYesu bwe yeemala obulamu bw'omusajja ono, amaanyi amaggya gaamuwa obuyinza okuwangula obuutamiivu bwe. Kubanga Yesu ye mulokozi eyazuukira, ayinza okulokola bonna abajja gyali olw'okubayamba.\n(5) YESU YAGENDA MU GGULU\nYesu nga tannaba kuddayo mu ggulu naye ng'amaze okuzuukizibwa (Bikolwa 1:9), Abagobereezi be yabasuubiza nti:\n"Omutima gwammwe tegweralikiriranga; mukkiriza Katonda era nange munzikirize. Mu nyumba ya Kitange mulimu ebifo bingi eby'okubeeeramu\nkubanga NG'ENDA KUBATEEKERATEEKERA EKIFO\nEra oba nga ng'enda okubateekeerateekera ekifo, ndikomawo nate ne mbatwala gyendi, nze gyendi, nammwe mubeere eyo." - Yokana 14:1-3.\n(6) OKUWEEREZA KWA YESU NGA KABONA MU GGULU\nYesu buli kiseera anoonya okulaba ng'atuteekateeka olw'ebifo eby'omu ggulu.\nAgamba bwati: "Kyekyava kimugwanira mu byonna okufaananyizibwa baganda be, alyoke abeere nga KABONA ASINGA OBUKULU ow'ekisa omwesigwa mu bigambo ebiri eri Katonda, olw'okutangirira ebibi, by'abantu, kubanga olw'okubonyaabonyezebwa ye yennyini ng'akemebwa, kyava ayinza okubabeera abo abakemebwa." - Abebbulaniya 2:17-18.\nYesu yajja mu nsi yaffe eno "okutangirira ebibi by'abantu" era n'okutununula okuva mu bunaku n'obuddu obw'ekibi. Yafa okutulokola alyoke aggirewo ddala ensibuko y'ekibi, okubonnabona n'okufa ng'azikiriza Setani.\nYesu Kabona waffe asinga obukulu "yafaananyizibwa mu byonna baganda be" Era kaakano buli kaseera alabika mu maaso ga Kitaffe ku lwaffe ng'omutabaganya waffe. Yesu oyo yennyini eyawa omukisa abaana, eyabuddabudda omukazi eyakwatibwa mu bwenzi, era eyasonyiwa omubbi eyali afiira ku musaalaba, mu kiseera kino ali mu ggulu ng'aweereza olw'ebyetaago byaffe, ng'ayamba "abo abakemebwa."\n(7) YESU AJJA KUDDA\nNga tannaba kuddayo mu ggulu, kisuubizo ki Yesu kye yakola?\nEky'okuddamu kiri nti: "Era obanga ng'enda okubateekerateekera ekifo, ndikomawo nate ne mbatwala gyendi; nze gyendi, nammwe mubeere eyo." - Yok 14:3.\nYesu bw'anaakomawo, ajja nakutulokola okuva mu kibi, endwadde, obucwano, n'okufa ebiruma ensi yaffe eno. Era ajja kututwala mu nsi empya omuli essanyu eritaggwaawo era n'obulamu obw'emirembe n'emirembe.\n4. OKWAGALA OKUTALEMERERWA\nOlugero lwogera ku bufumbo obwateekebwateekebwa mu Taiwan wakati w'omusajja Ulong n'omuwala omuto ayitibwa 'Kimuli kya Zzaabu.' Omwami Ulong bwe yaggya akatimba ku mukyala ng'omukolo ogw'okkugatta guwedde, yeekanga, n'atayagala na kuddayo kumutunulako. Ekyenyi ky'omukyala kyali kijudde enkovu eza kawaali.\nNg'ebyo biwedde, Ulong teyayagalanga kukolagana ne mukyala we. Omukyala yagezangako okukola kyonna kyasobola okumusanyusa, era yakolanga emirimu mingi mu maka ng'alowooza nti omwami we oluvannyuma alimukkiriza. Naye omwami yasigala nga munyiikaavu eri essanyu ery'okwagala eryamulagibwanga.\nOluvannyuma lw'emyaka kkumi n'ebiri egy'obufumbo obw'okwekwasa. Ulong amaaso ge gombi gatandika okuziba. Omusawo yamugamba nti ajja kuba muzibe w'amaaso singa emmunye z'amaso ge tezirongosebwe ne bateekamu endala. Naye okulongoosa kwali kwetaaga ensimbi nnyingi era waaliwo abantu bangi abaali balindiridde okulongoosebwa, n'olwekyo yali wa kulinda ebbanga ddene.\nKimuli kya Zzaabu yatandika okukolanga ekiseera kyonna olw'okufuna ensimbi. Olunaku lumu Ulong yategeezebwa nti waaliwo omuntu omu eyali afunye akabenje k'emmotoka n'afiirawo era ne bamujjako emmunye ze. Ulong yatwalibwa mangu mu ddwaliro okulongoosebwa.\nNg'awonye, mu maddu amangi yaayagala okulaba mukyala we amwebaze olw'okupakasa ensimbi ezamujjanjaba. Omukyala bwe yakyusa omutwe gwe asobole okumutunuulira omwami Ulong n'amuvumbagira. Omukyala yatunuliira omwami we ng'amaaso gaddugadde tegalaba nga n'emmunye ze baziggyemu. Omwami ng'essanyu eringi limuyitiridde yaggwa wansi n'akaba. Era guno gwe gwali omulundi gwe ogusooka omwami okwatula erinnya lya mukyala we "Kimuli kya Zzaabu."\nYesu ayagala nnyo abe n'enkolagana n'abo ababadde bannanfuusi gyali okumala ebbanga eggwanvu. Ayagala ffe eky'enkomerero tumwatuule erinnya lye ng'omulokozi waffe.\nYesu yamalirira okuwaayo, si maaso ge gokka, naye yawaayo omubiri gwe gwonna asobole okulaga okwagala kwe okutalemererwa. Okwagala kwe kwa maanyi nti Kristo "yajja mu nsi okulokola abalina ebibi" (1 Timoseo 1:15).\nSsaddaaka ya Yesu enkulu yateekawo olutindo olubikka obunnanfusi bwaffe era n'obunnaggwanga bwaffe. Ggwe kennyini wali okizudde Kristo ayagala okukuyisa ku lukonko akuteeke mu mikono gye? Onookkiriza era n'osaba nti. "Yesu nkwagala. Weebale nnyo olwa ssaddaaka yo ettekkirizika. Jangu mu mutima gwange ondokole kaakano - Ndokola nzenna bulambalamba, Ndokola ommaleyo, Ndokola emirembe gyonna"?\nYAJJA nga Katonda mu mubiri gw'omuntu.\nYABEERA n'obulamu obutuukiridde mu kifo kyaffe.\nYAFA ol'webibi byaffe.\nYAZUUKIRA okutulokola mu kufa\nYAGENDA MU GGULU Okututeekerateekera amaka mu Ggulu.\nAWEREEZA buli lunaku nga Kabona waffe\nAKOMAWO MANGU okututwala Tubeere naye emirembe gyonna.


Bukedde Online - ABALOKOLE BASITUDDE OLUTALO KU SUPREME MUFTI\nBa kansala batabukidde akulira emirimu e L...\nABALOKOLE bavuddeyo ne balumba Supreme Mufti Sheikh Siliman Kasule Ndirangwa n’omubaka Latiff Ssebaggala okukomya okuwagira Bamaseeka abatyoboola Baibuli nga nabo bwe batandyagadde muntu atyoboola Kulaani.\nMu kiwandiiko kye baafulumizza, abalokole abeegattira mu kibiina ekiyitibwa Bible Evangelism Ministries, balumiriza nti waliwo Bamaseeka basatu okuli Abdallah Walugembe, Abdallah Ibrahim, wamu ne Wahab Kirabira abaawandiika ebitabo ebivvoola Baibuli n’Obukulisitaayo.\nAbalokole balumiriza nti Supreme Mufti yavaayo ne yeebaza Bamaseeka bano okuwandiika ebitabo bino era ng’alaga nga bwe baakola omulimu omulungi kyokka ng’ebitabo ebiwaanibwa bityoboola. “Twagala kitegeerekeke nti tuvuddeyo okulwanirira enzikiriza yaffe ku lw’Abakulisitaayo bonna mu ggwanga,” abalokole bano bwe baategeezezza.\nMu bimu ku bitabo ebyawandiikibwa bye balumiriza nti bityoboola Baibuli kuliko emitwe nga ‘Okubatiza si kiragiro kya Katonda’, ‘Obukulisitaayo bwazimbibwa ku musingi gwa sitaani’, ‘Obulimba obuli mu Baibuli’, ‘Obusiraamu mu Baibuli’, ‘Ensobi eziri mu Baibuli’, ‘Obulokole musingi gwa sitaani’.\nBaakiggumizza nti Katonda waabwe gwe basinza owa Baibuli si ye Allah owa Kulaani era ne Issa wa Kulaani si ye Yesu wa Baibuli. Baaweze nti bajja kugenda mu maaso n’okusomesa abantu baabwe baleme kuwubisibwa.\nSupreme Mufti ayogedde Sheikh Ndirangwa bwe yatuukiriddwa, yagambye nti tebagaana balokole kusinza mu ddiini yaabwe, naye kye batayinza kukkiriza , by’ebikolwa ebivvoola Obusiraamu ng’omuli okulinnya ku Kulaani, okuvuma Nabbi Mohhamad, n’okwambaza abatali Basiraamu enkoofi ira z’Obusiraamu.\nYagambye nti abalokole bonna bino tebabikola naye waliwo obubinja obumu obukola bino ng’abalokole abamu abaalabibwako mu ppaaka za takisi gye buvuddeko baalinnya ku Kulaani n’okutyoboola Nabbi Muhhamad.\nYagambye nti kino kino ekyasa kya kukuuma Mirembe, buli muntu asaana akuume emirembe. LATIF SSEBAGGALA Omubaka Ssebaggala owa Kawempe North era nga ye Imaam wa palamenti, yagambye nti yawandiikira dda Ssaabaduumizi wa poliisi Gen. Kale Kaihura ku bikolwa by’abalokole eby’okusosonkereza ebiyinza okuvaamu okutabula emirembe.\nYawa eky’okulabirako eky’olukungaana lw’abalokole olwategekebwa e Iganga, abantu bwe baalinnya ku Kulaani ne bagityoboola. Yayongeddeko nti era Abalokole baategeka enkungaana ez’enjawulo mu maaso g’emizikiti nga bino byonna bigendererwamu kusoomooza ye ky’alowooza nti bwe kitakolwako mangu kiyinza okuvaamu ebitali birungi ate ng’eggwanga lyettanira mirembe.\nYagambye nti talina buzibu na muntu kusoma Kulaani bw’abeera tavvodde.\nOMUSUMBA ALOYSIUS BUGINGO\nYagambye nti Kulaani ne Baibuli byonna bitabo bya lukale kyokka ekibi kwe kubikozesa okubuulira nga tobimanyi era oluusi ng’olina n’ekigendererwa ky’okuvvoola. Yagambye nti tasuubira nti waliyo ekkanisa eyandyagadde okubuulira nga bakozesa Kulaani nga bw’atasuubira nti waliyo ayinza okubuulira mu muzikiti ng’akozesa Baibuli. Yavumiridde enkola y’omuntu okubuulira ng’ovvoola eddiini endala mu madiini gonna.\nOMUSUMBA GODFREY LUWAGGA Ono ye yagambye nti Baibuli esobola bulungi okwemalirira era tewali bwetaavu bwa mulokole kubuulira ng’akozesa Kulaani. Era asuubira nti Kulaani esobola okuyimirirawo yokka ng’omuntu takozesezza Baibuli. Yakiggumizza nti twetaaga nnyo emirembe okusinga byonna n’awa amagezi nti buli ddiini yandinyweredde ku kitabo kyayo. Yawabudde nti ebintu bibiri ebitasaana kuzannyirako okuli eddiini n’eggwanga.\nSHEIKH SUMAIMAN KAKEETO Yawabudde nti omuntu okumusikiriza okuyingira eddiini yo, tekyetaagisa kumala kuvvoola mulala oba okumuvumirira. Mu mbeera eno ye tayinza kulinnya ku Baibuli olw’okuba ayagala omuntu asiramuke. Yagambye nti Obusiraamu tebukkiriza kunaawuula ntalo wadde okusosonkereza kyokka bukkiriza okwerwanako ng’olumbiddwa.\nYayongeddeko nti era wadde Kulaani ekkiriza okwerwanako, naye era eragira nti osooka kwetegereza ebinaava mu kwerwanako. Yasabye abantu okukuuma emirembe nga buli ddiini tesosonkereza ginne waayo.\nPOLIISI EWABUDDE Andrew Felix Kaweesi, omwogezi wa Poliisi mu ggwanga yagambye nti, “bwe wabaawo obutakkaanya mu madiini bulina kumalibwawo mu Kuteesa okwewala embeera ereeta obunkenke mu bagoberezi”. Yasuubiza nti poliisi egenda kukwatagana n’abakulembeze b’enzikiriza zombi bamalewo obutakwatagana buno mu Mirembe.\nOdrek Rwabwogo asabye wabeewo ennongoosereza ku bisaanyizo ebifuula omuntu omubaka wa Palamenti\nEbikoleddwa okuggya looya Opio e Kitalya\nMunnamateeka Nicholas Opio takkiriziddwa kweyimirirwa


Lwaki temuwa Bannayuganda Internet yabwereere - Radio Simba, The Best Luganda Station in the World !\nLwaki temuwa Bannayuganda Internet yabwereere\nBannayuganda bataano (5) bavuddeyo ne bwatwala Gavumenti ya Uganda mu kkooti etawulula enkayana za Ssemateeka ku by’omusolo gwa Social Media nga bayita mu kibiina kyabwe ekya Cyberlaw Initiative.\nBano baagala kkooti eragira Gavumenti eggyewo Omusolo gwa Social Media ogwa nnusu 200 ezokusasula buli lunaku ogumanyiddwa nga Over the Top (OTT). Bano nga bakulembeddwamu Daniel Opio bawabidde ekitongole ekivunaanyizibwa ku by’empuliziganya ekya Uganda Communications Commission (UCC) nga bakivunaana okuwa ekitongole ekisolooza emisolo ekya Uganda Revenue Authority olukusa okujja omusolo ku Bannayuganda.\nEra bongeddeko okuwawabira Anthoney General nga bamunenya lwaki Gavumenti tewa bantu Internet yabwereere eri Bannayuganda ate nga ddembe lyabwe lyabwebange.\nAbasomesa e Makerere bakkiriziddwa okuyingira mu musango gwa Mbabazi.\nBobi Wine agenze Bugiri kuziika


Bukedde Online - Gen. David Sejusa akomezeddwaawo mu kkooti y'amagye: Ayagala kweyimirirwa\nGen. David Sejusa akomezeddwaawo mu kkooti y'amagye: Ayagala kweyimirirwa\n'Abawala mukomye okwanika amabeere mu bantu'...\nEbyokwerinda binywezeddwa ku kkooti y'amagye e Makindye nga kkooti yeetegekera okuddamu okuwulira omusango gw'eyali omukwanaganya w'ebitongole ebikessi mu ggwanga, Gen. David Sejusa.\nGen. Sejusa ayagala kweyimirirwa ave mu kkomera e Luzira gy'amaze wiiki nnamba oluvannyuma lw'okuggulibwako emisango mukaaga (okuli) wiiki nnamba oluvannyuma lw'okuvunaanibwa emisango mukaaga n'aggalirwa okuli;\n1. Okwebulankanya ku mulimu nga taweereddwa lukusa. Kigambibwa nti guno yaguzza nga April 30 2015 bwe yali akiikirira amagye mu Palamenti. Sejusa yasaba sipiika wa palamenti Rebecca Kadaga oluwummula lwa wiiki 3 kyokka teyadda waddeokuweereza ensonga emugaanyi.\n2. Okwenyigira mu nkuhhaana z’ebibiina by’ebyobufuzi. Emisango gino gibadde esatu; nga November 2, 2015 Sejjusa yatuula mu lwa DP ku ofiisi zaayo ku Luwum Street ne yeeyaama okuwa aba DP obuyambi bwonna bwe baneetaaga.\n3. Nga November 4, 2015, Dr. Kizza Besigye lwe yasunsulwamu akakiiko k’ebyokulonda, Sejusa yagenda mu lukuhhaana lwe e Nakivubo n’amusuubiza n’abawagizi be nti ajja kumuwagira.\n4. Okugenda ku kitebe ky’ekibiina kya Justice Forum (JEEMA) n’akunga abantu. 5. Okweyisa mu ngeri ekontana n’ebiragiro n’empisa by’amagye bwe yagenda ku mpewo za CBS ku Bulange mu pulogulamu etandika ku ssaawa 1:00 ey’akawungeezi n’akubaganya ebirowoozo. 6. Okujeemera ebiragiro by’omuduumizi wa UPDF, Gen. Katumba Wamala nga July 25, 2015, bwe yamugaana okugenda e Kabale ne Arua mu nkuh− haana z’ebyobufuzi. Sejusa yagambye nti talina ky’ayogera ku misango gino kubanga akyalina omusango gwe gwe yawaaba mu kkooti enkulu, olwo oludda oluwaabi ne luwa Omulamuzi amagezi awandiike nti Sejusa takkirizza misango.\n- See more at: http://www.bukedde.co.ug/bukedde/ag%E2%80%99eggwanga/1416151/ensi-eno-museveni-ansibidde-mu-kaduukulu-amin-mwe-yansibira-sejusa#sthash.IkzK7rGO.dpuf


Bukedde Online - Nnamwandu asinzizza amaanyi abooluganda lwa Kasango, waakuzikwa Fort portal\nNnamwandu asinzizza amaanyi abooluganda lwa Kasango, waakuzikwa Fort portal\nAdded 2nd March 2021\nAbooluganda n'emikwano nga bali mu lukiiko mu maka g'omugenzi Kasango.\nFfamire ya Bob Kasango, eyafiiridde mu kkomera e Luzira, baatuuzizza enkiiko eziwerako nga balemeddwa okukkaanya waaba aziikibwa.\nBazadde be baabadde baagala bamutwale ku butaka gy'azaalibwa mu disitulikiti y'e Tororo, ate mukyala we, Nice Bitarabeho Kasango, ne mutabani we omukulu Samora Kasango, ne bakalambira nti alina kuziikibwa mu bitundu by'e Fortportal, gy'alina ffaamu.\nOmu ku wooluganda lwa Kasango, ayitibwa Sebastian Orach, yategeezezza nti engeri omugenzi gy'ataalese kiraamo ate nga mukazi we gw'abadde naye wa mpeta, ne mutabani we nga aweza emyaka 18, wadde nga bandyagadde okumutwala gy'azaalibwa, baasazeewo okugenda ne kyasaliddwawo nnamwandu n'abaana aziikibwe e Fortportal.\nMargaret Muhanga, omubaka akiikirira Abakyala mu disitulikiti y'e Kabarole, yategeezezza nti omugenzi yafuuka wa ffamire yaabwe era nga basooka kumumanyira ku muganda waabwe, Beth Muhanga, gwe baasomanga naye e Tororo, oluvannyuma n'akwatagana ne mwannyinaabwe Andrew Mwenda ku yunivaasite e Makerere okuva mu mwaka gwa 1993-1997.\n"Kibi nnyo nti twagezaako okusaba kkooti emuyimbule ku kakalu kaayo tusobole okumutwala mu ddwaaliro emitala wa mayanja kyokka ne bagaana okutukkiriza," Muhanga bwe yategeezezza.\nNice Bitarabeho Kasango, yagambye nti yasisinkana Kasango mu 1999 era nga ekyasinga okumusikiriza okumwagala kwekuba nti yali musajja ayagala Katonda, omukkakkamu, ayamba abali mu bwetaavu, ffamire ye, eranga mukozi.\nWabula ono agamba nti wadde nga alumiddwa byansusso olw'okufa kwa bba, musanyufu nti awonye obulumi obungi bw'abadde ayitamu ng'ali mu kkomera e Luzira.\n"Baze yatuuka n'okufuuyisa omusaayi olw'obulwadde bw'omutima naye ekyewuunyisa nti abasawo b'e Luzira baakola lipoota ng'eraga nti embeera gy'abaddemu ebadde teyeeraliikiriza era kkooti n'esinziira okwo okugaana okumuta ku kakalu kaayo wadde ng'abakugu ku ddwaaliro ly'emitima e Mulago, Kampala Hospital, Nakasero, The Clinic, Case Clinic, n'amalwaliro amalala lipoota zaabwe zaali ziraga bulungi nti baze yali yeetaaga obujjanjabi obw'enjawulo," nnamwandu bwe yategeezezza.\nOmugenzi yalese nnamwandu n'abaana basatu okuli; Samora Kasango,19, Stephie Kasango, 17, ne Evanna Kasango,13.\nOmugenzi bamusabidde mu kkanisa ya All Saints e Nakasero, ku ssaawa 4:00 ate enkya ku Lwokusatu aziikibwe e Fortportal.\nAba NRM e Masaka batongozza okunoonya akalulu\nEbisale by'entambula birinnye abasaabaze ne basoberwa\nObukadde 70 nazo tezimala okuyonja ekibuga Kaliro!\nSsembabule bannakibuga gye beeyambira mu busaka


Bukedde Online - Engeri y’okukaza ffene oyoole ssente\nEngeri y’okukaza ffene oyoole ssente\nBajeti: Bingi ebyasuubizibwa omwaka oguwedde...\nKiki ekivuddeko ettemu erisusse ensangi zino!...\nAmagezi nnagafuna ku mukwano gwange ali e Bulaaya eyang’amba nti eyo ffene ng’akaziddwa wa ttunzi singa oba omulongoosezza bulungi, ate osobola okumukuuma ebbanga ggwanvuko.\nFFENE kibala ekiri kumpi mu buli maka naddala mu byalo naye abasinga tebamanyi bugagga kwe batudde. Bangi balowooza nti aliibwa mubisi kyokka.\nBuno obuzibu Jane Namatovu omusawo omutendeke yabunogera eddagala, agamba nti yagenda okulaba nga ssente z’afuna mu busawo tezimumala n’asalawo okuyingirira okusuubula ffene gw’akaza n’amutunda mu maduuka amanene (supermarkets) n’e Bulaaya ekimuyambye okwongereza ku nnyingiza ye.\nAmagezi nnagafuna ku mukwano gwange ali e Bulaaya eyang’amba nti eyo ffene ng’akaziddwa wa ttunzi singa oba omulongoosezza bulungi, ate osobola okumukuuma\nNnasalawo okutandika okusuubula ffene mu byalo kuba abeerayo mungi.\nOlw’okuba nnatandika bizinensi eno nga sizoni ya ffene, bampa wa bwereere mu kyalo ate nga ng’enda mmukaliza ku musana.\nNnatandisa kapito wa 3,000/- ezaagula ekiveera kye nnasa mu katandaalo ne nnyanika ffene n’okubikkako kuba akatandaalo ke kaakola nga dulaaya.\nFene ku muti\nMukwano gwange yannyamba ffene gwe nnasooka okukaza n’amuntwalira e Bulaaya ng’addayo n’ampeereza ssente ze nnali sisuubula kufuna mu ffene ekyampa amaanyi n’obuvumu okwongera amaanyi mu mulimu guno.\nOlw’okuba e Bulaaya ffene ono ali ku katale, waliwo Abazungu mikwano gye be yanfunira abajja ne bamungulako.\nMu kwongera okugaziya akatale kange, nnatwalako ffene wange mu ‘supamaketi' z’omu Kampala ezitali zimu nabo ne bamwagala ne bampa kontulakiti y’okubaguzanga ffene ono kuba mulungi ate osobola okumukuuma okumala omwaka mulamba. Ng’oggyeko okukaza ffene, Namatovu akaza emiyembe, ennaanansi n’emboga.\nEMITENDERA GY’OKUKAZA FFENE\n1. Sooka ososole ffene bulungi ng’omuteeka mu kintu ekiyonjo ng’omuggyamu ensigo, naye omuwula olina okugwabuluzaamu ayanguwe okukala.\n2. Ffene alina kuba ng’ayengedde bulungi kuba omubisi addugala.\n3. Dulaaya erina okuba ennyonjo okukuuma omutindo, olina okussaamu akagoye akaddugavu akayonjo kuba akajama kalumiza ffene.\n4. Oluvannyuma teekamu ffene gw’ososodde obikkeko ekiveera ekigumu nga kiyonjo okwewala ensowera n’enfuufu okumugwako.\nNamatovu agamba nti, omusana bwe guba gwaka bulungi olunaku lumu n’ekitundu ffene abeera akaze bulungi ate n’ossaamu omulala, naye olina okumukeberako olabe nga tatuuyanye kuba bw’atuuyana ayonooneka.\nBw’omuggya mu dulaaya ng’amaze okukala, mutereke mu baketi oba konteyina yonna nga ya pulasitiika kuba byo tebituuyana kwonoona ffene.\nOluvannyuma gisaanikireko kungulu osseeko ebiveera kikusobozese okukuuma ffene ono ng’ali mu bbugumu kuba ffene bw’omukaza aba teyeetaga kuyisa mpewo kuba ayonooneka.\nFfene bw’awera Namatovu amupakira mu buveera obugumu, obutayisa mpewo n’amutunda.\nEnkuba bw’eba etonnya eyonoona ebibala ne bitakala bulungi ekibyonoona.\nOlw’okuba sikola mulimu guno gwokka, nsasula abantu abannyambako naye oluusi emirimu tebagikola bulungi era nga tebeefi irayo kuba bo baba tebalina kye bafi irwa ate nga nze kinfi iriza.\nFene ng'ali ku lutala kwayanikibwa\nNkubiriza Bannayuganda okukomya okunyooma emirimu kuba emirimu gye banyooma gye girimu ssente ate ng’oluusi tegyetaaga kusoma nnyo ate ng’ogikolera n’awaka nga teweetaaga ssente nnyingi okutandika.\na. Obuyonjo kikulu nnyo mu mulimu guno.\nb. Enkolagana ennungi n’abantu ky’annyamba okutandika bizinensi nga sitaddeemu ssente nnyingi kuba ffene baamumpa ku bwereere.\nc. Okwewaayo, kyetaagisa okutambula ennyo ng’onoonya ffene.\nd. Amazima: Enjogera ennungi kikulu kuba y’ekufunira bakasitoma, okumanya bw’oyogera n’abantu ab’enjawulo ng’obannyonnyola bizinensi yo bw’ekola kiyamba okwongera ku muwendo gw’abaguzi bo.\ne. Akatale: Ffene akaziddwa obulungi, mu ‘supamaketi’ gye mmutunda wa 2,500/- buli kkiro kyokka nga ffene omunene kigula wakati wa 5,000/- ne 6,000/- nga nsobola okuggyamu kkiro ssatu oba nnya bwe kiba n’emiwuula emirungi.\nBe nguliza awaka mbaweera ku 2,000/-, kw’ossa okumutwala e Bulaaya ng’eno bamugula ku ssente nnyingi okusinga eza Uganda.\n1. Mpeeredde abaana bange mu masomero amalungi kye nnali sisobola mu kusooka era omukulu ali ku yunivasite e Makerere.\n2. Emyaka esatu (3) gye mmaze mu bizinensi eno ndaba ng’omulimu gulimu ssente kuba nnakozesa 3,000/- nga ntandika kyokka kati nnina kapito wa 5000,000/- ate nga zonna nziggye mu ffene.\n3. Nguze yiika z’ettaka ssatu e Dewe ku lw’e Ntebe kwe ng’enda okutandika okulimira ffene, emiyembe, emicungwa n’ebintu ebirala.\n4. Ntegeka kugula dulaaya y’ebibala ekozesa amasannyalaze okwongera kw’eyo gye nnagula ekozesa amaanyi g’enjuba ennyambeko mu biseera by’enkuba.